John Dryden (9 Eost 1631 - 12 Mae 1700) a oa ur skrivagner saoznek a bouez e lennegezh Bro-Saoz er XVIIvet kantved.\nGanet e voe Dryden en ur gêriadenn eus Northamptonshire. E 1644 ez eas da Westminster School, e Londrez, hag e 1650 da Trinity College e Cambridge. E 1654 e varvas e dad ha ne chomas ket kalz a dra gant ar mab da vevañ.\nMont a reas da Londrez hag eno e kavas labour dindan gouarnamant Oliver Cromwell. E 1658 e savas ur marvnad da g-Cromwell goude marv hennezh. E 1660 avat e embannas ur meulgan da Charlez II hag adsavidigezh ar rouantelezh. Embann a reas meulganoù all en enor d’ar roue ha buan e teuas da vezañ ur barzh anavezet hag ur skridvarnour doujet.\nD’ar 1añ a viz Kerzu 1663 e timezas Dryden da Elizabeth Howard, a oa c’hoar da Robert Howard, anavezet evel aozer pezhioù-c’hoari hag a-du gant ar roue.\nEr bloavezhioù goude e savas Dryden kalz barzhonegoù, pezhioù-c’hoari ha troidigezhioù. E-pad pore bosenn Londrez en em dennas e Wiltshire. Eno e savas Of Dramatick Poesie, un arnodskrid da zifenn arz ar c’hoariva. E 1668 e voe anvet da "poet laureate", da lavaret eo da varzh ofisiel ar Rouantelezh.\nPa voe diskaret Jakez II, e nac’has Dryden touiñ le da William III, ha neuze e kollas e bost barzh ofisiel el lez. Evit gounit e vuhez e troas oberennoù Vergilius ha barzhed all eus an Henamzer. Gant e droidigezh diwar Vergilius e c’hounezas Patrom:Formatnum :1400 lur, ur sammad bras en amzer-hont. Mervel a reas e 1700 ha beziet e voe en Abati Westminster.\nPa oa bev e veze sellet ouzh Dryden evel brasañ skrivagner e amzer ha levezon en doe war kalz skrivagnerien all en amzer-hont. Dindan e levezon e voe skrivet gwerzennoù pemptroadek gant an darn vrasañ eus ar re a save barzhonegoù en XVIIIvet kantved.\nBremañ c'hoazh eo brudet e flemmskridoù o deus levezonet tud all, evel da skouer Alexander Pope.\nKomz-plaen[kemmañ | kemmañ ar vammenn]\nOf Dramatick Poesie (1668)\nAstraea Redux (1660),\nAnnus Mirabilis (1667),\nAbsalom kaj Achitophel (1681),\nReligio Laici (1682),\nA song for St Cecilia (1687)\nFables, Ancient and Modern (1700),\nPezhioù-c’hoari[kemmañ | kemmañ ar vammenn]\nThe Wild Gallant (1663),\nThe Indian Emperour (1665),\nThe Maiden Queen (1667),\nAn Evening's Love (1668),\nThe Conquest of Granada (1670),\nThe Assignation (1672),\nMarriage à la mode (1673),\nAll for Love (1678), diwar-benn istor karantez Kleopatra ha Marcus Antonius\nAdtapet diwar « https://br.wikipedia.org/w/index.php?title=John_Dryden&oldid=1730604 »\nKemmoù diwezhañ degaset d'ar bajenn-mañ d'an 14 Kzu 2016, da 17:20.


Gleskered - Anjela Duval\nBez’ ‘oa un deiz daou c’hlesker o c’hoari lammat, heligentañ etrezo piv a lammje an uhelañ hag ar pellañ.\nA lammoù ‘n em gavjont e-kichen ur mell bailhad laezh, ha lammat a rejont e- barzh. Ma vije bet ur bailhad dour, sur ‘vijent bet ‘n em gavet en o bleud eno. Met siwazh al laezh n’eo ket mat tamm ebet evit yec’hed ar gleskered. ‘N em lakaat a rejont eta, kerkent ha merzet ganto o fazi da fringal er bailh gwashañ ma c’hell- jont da glask ‘n em denn’ ac’hane.\nUnan anezho a gollas kalon prim a-walc’h o welout, kaer en devoa treiñ ha distreiñ, na gave ket un diazez da lammat kuit. Kregiñ ‘reas ennañ an dispi, ‘n em lezel a reas da vont war lein e gein ha splujañ da strad ar bailh e-lec’h ma veuzas buan.\nAr glesker all avat a oa kalonekoc’h ha pennekoc’h ha neuze, ‘michañs ‘oa ez- anienel dezhañ stourm evit e vuhez ! Derc’hel a eure ‘ta da neuñv, da dreiñ, da fiñval er bailh kement ha ken bihan ken ma ‘n em gavas ribotet al laezh dre forzh bezañ mesket… Ha setu ur bezhenn amann war c’horre, hag ar glesker kalonek goude bezañ graet un tammig diskuizh war ar menez-se (ha na oa ket ur menez- skorn) a c’hellas lammat er-maez ar bailh peogwir en devoa un diazez d’e dreid da gemer e lañs.\nN’am eus ket ezhomm, bugale, da dennañ deoc’h ur gentel eus an istorig-mañ. Meizet hoc’h eus hoc’h-unan. N’en deus ket an den ar gwir da zic’hoanagiñ tra m’en deus ket graet implij eus e holl nerzh, e holl ijin, e holl ouiziegezh. Kentel veur ar vuhez eo al labour. Labour ar c’horf ha labour ar spered ; al labour hepken zo krouer pinvidigezh, pinvidigezh danvezel ha pinvidigezh speredel. Al labour hepken a c’hell hon uhelaat. Gwell eo dimp kontañ da gentañ warnomp hon-unan eget gortoz ur sikour n’emeur ket sur tamm ebet outañ… « En em sikour, eme ar c’hrennlavar, hag an Neñv da sikouro. » Doue ne nac’h ket e sikour d’an den met goulenn ‘ra digantañ ober da gentañ ar pezh a zo en e c’halloud. Ar barzh alaman Goethe a droe er giz-mañ hollgened al labour : « Doue a ro dimp kraoñ met n’eo ket Eñ a dorr anezho. »\n20 Here 1965


E Kerne-Veur kement hag e Breizh, Bro-Gembre pe Bro-Euskadi emañ arruet skuizh tud ar vro gant kresk priz an tiez. E-korf bloaz o deus graet ar prizioù ul lamm a 15% en tu-all d’ar mor Breizh. Ha muioc’h-mui a Saozon a zo oc’h ober o annez er vro : 44% eus ar re a bren tiez n’int ket a-orin eus Kerne-Veur. Peurvuiañ eo pinarded, tud eus Londrez anezhe o klask un eil tiez marc’had-mat evit ar vakañsoù.\nEvit stourm ouzh ar brokañ war ar madoù-leve ez eus bet lañset ur petition war internet. Ar pal zo da lakaat ur priz-harz d’ar feurmoù ha da lakaat un taos war an eil-tiez da dalvezout.\nMuioc’h eget 30 000 den o deus sinet ar petision-se evit poent.


Justyna Krzyzanowska - Wikipedia\nJustyna Krzyzanowska mamm Frédéric Chopin\nJustyna Krzyzanowska pe Justyna Chopin (Tekla Justyna Krzyżanowska, Justyna z Krzyżanowskich Chopinowa), ganet d'ar 14 a viz Gwengolo 1782 e Długie (Polonia) hag aet da Anaon d'ar 1añ a viz Here 1861 e Varsovia, a oa mamm Frédéric Chopin.\nA orin eus an nolblañs izel eus Kujawy e Polonia, merc'h Jakub Krzyżanowski eo (1729-1805). Ul labourer douar eus Dlugie pa voe hi ganet. Bez e oa bet an tad rener domani Izbica a-raok. An domanioù-se a oa perc'hennet gant ar c'hont Kacper Skarbek (1763-1823). Desavet eo bet mat, gouzout a ra c'hoari piano ha kanañ gant he mouezh soprano.\nAdtapet diwar « https://br.wikipedia.org/w/index.php?title=Justyna_Krzyzanowska&oldid=1797904 »\nKemmoù diwezhañ degaset d'ar bajenn-mañ d'an 17 Mez 2018, da 10:34.


Ferenc Erkel - Wikipedia\nEn hungareg e reer gant Erkel Ferenc met dalc'het e vezo da stumm kornôgel urzhiadur an anvioù tud amañ.\nFerenc Erkel ar sonaozour\nFerenc Erkel (Hungarek: Erkel Ferenc distagadur Hungarek: [ˈfɛrɛnts ˈɛrkɛl], Alamaneg: Franz Erkel). Ganet d'ar 7 a viz Du 1810 e kêr Gyula hag aet da anaon d'ar 15 a viz Even 1893 e Budapest) a oa ur sonaozour, blenier laz-seniñ ha c'hoarier piano hungariat.\nBet eo bet tad ar c'hoarigan hungariat, skrivet en deus kalz tammoù sonerezh gant temoù istorel hag a vez c'hoariet c'hoazh hiziv-an-deiz en Hungaria. Anavezet ez eo dreist-holl evit bezañ krouer ar c'han broadel hungariat Himnusz hag a zo deuet da vezañ kan broadel ofisiel Hungaria er bloavezh 1844.\n1 Buhez Ferenc Erkel\n2 Ferec Erkel ha krouadenn Himnusz\n3 Tro-dro da Ferec Erkel\nBuhez Ferenc Erkel[kemmañ | kemmañ ar vammenn]\nFerenc Erkel a zo bet ganet e kêr Gyula en ur familh souabed an Danub. Mab Joseph Erkel ez eo, ur soner. E vamm Klára Ruttkay a oa hungariat. Libretti e teir c'hentañ oberenn doare opera a vo skrivet gant Béni Egressy. Ouzhpenn d'e oberennoù doare opera hag a ro e vrud dezhañ, Ferenc Erkel en deus bet skrivet tammoù sonerezh piano ha kanennoù met ivez un digoradur meur d'ur gouel-lid.\nGant an tamm sonerezh Rákóczi March gant Ferenc Erkel e vezo levezonet Hector Berlioz, bet e vezo implijet gant Berlioz en e benn oberenn Daonedigezh Faust.\nEn em gavout a raio e penn laz-seniñ heson Budapest (krouet e 1853). Bet eo bet ivez rener ha kelenner piano en akademiezh hungariat ar sonerezh adal 1886. En em gavout a raio enoret evit mont etrezek ren Ti opera Stad hungaria e Budapest krouet er bloavezh 1884.\nEr bloavezh 1839 e timezh Ferenc Erkel gant Adél Adlers. 4 d'eus e vibien o deus bet kemeret perzh evit echuiñ e oberennoù opera ziwezhañ: Gyula (4 a viz gouhere 1842 e Pest - 22 a viz meurzh 1909 e Újpest), Elek (2 a viz du 1843 e Pest - 10 a viz even 1893 e Budapest), László (9 a viz ebrel 1844 e Pest – 3 a viz kerzu 1896 e Pozsony / Bratislava) ha Sándor (2 a viz genver 1846 e Pest – 14 a viz here 1900 e Békéscsaba).\nFerec Erkel ha krouadenn Himnusz[kemmañ | kemmañ ar vammenn]\nBet eo anavezet hiziv-an-deiz dreist-holl evit bezañ bet krouer kan broadel Hungaria, Himnusz, adal barzhoneg Ferenc Kölcsey (1790-1838).\nSavet eo bet ar pozioù gant Ferenc Kölcsey e 1823 o vont gant un azeuliñ da Zoue ha d'an Hungariz. D'an 29 a viz c'hwevrer 1844 e vez roet lañs d'ur genstrivadeg evit lakaat sonerezh war an destenn gant Endre Bartay rener C'hoariva Broadel Hungaria.\nD'ar 15 a viz even 1844 ez a ar maout gant Ferenc Erkel.\nAr wech kentañ ma vezo kavet an tu da glevet Himnusz a vezo e Opera Broadel Budapest, ret e vezo da c'hortoz ar bloavezh 1903 evit ma vefe kan broadel ofisiel Hungaria.\nTro-dro da Ferec Erkel[kemmañ | kemmañ ar vammenn]\nAnavezet mat e oa dindan ur stumm etrebroadel evit bezañ ur c'hoarier echedoù ampart. Krouet en deus bet ar Pesti Sakk-kör, klub ar c'hoari echedoù e Budapest.\nEr bloavezh 1953 ul lod eus Ti Opera Stad Hungaria e Budapest (krouet er bloavezh 1911) a vezo anvet Erkel Színház pe c'hoariva Erkel.\nBet eo bet enoret Ferenc Erkel dindan stumm pezhioù moneizh aour ha arc'hant gant Bank Broadel Hungaria evit lidañ 200 vet deiz-ha-bloaz e ganedigezh. Ouzhpenn da se Ti-post broadel Hungaria pe Magyar Posta a embannas timbroù ha kartennoù d'e enoriñ.\nPezhioù moneizh skeudennet gant Ferenc Erkel\n↑ , Testennoù Himnusz lec'hienn Levraoueg broadel bro c'hall.\n↑ , Ferenc Erkel war lec'hienn Radiosvizzeraclassica.\n↑ , Ferenc Erkel war al lec'hienn Saozneg Thechessgames.com.\n↑ , Lec'hienn ofisiel Ti-post broadel Hungaria pe Magyar Posta.\nAdtapet diwar « https://br.wikipedia.org/w/index.php?title=Ferenc_Erkel&oldid=1849626 »\nSonaozourien kanoù broadel


Pajenn:Morvan - Buez ar Zent, 1894.djvu/592 - Wikimammenn\nPajenn:Morvan - Buez ar Zent, 1894.djvu/592\na rea zoken lavaret eur pez kaer bennag avechou evit ober plijadur d’ar re a veze enn he goumpagnunez. Ne virent ket outhan ken nebeut da veza bepred aketuz d’he holl zeveriou a roue. Var evez e veze dalc’h-mad gant aoun na vije re vec’hiet ar bobl pe na vije great gaou ouz he zujidi gant ar re o doa eur c’halloud bennag varnho, ha ne vanke morse da goundaoni pe da lakaat koundaoni ann nep a veze kavet faot ennhan var ar poent-se, n’euz fors piou e vije. Ken humbl oa ma leze ann holl da dostaat outhan, ha pa veze o pourmen enn he jardin e Paris pe e koajou Venseenn, ec’h azeze enn disheol dindan eur vezenn da zelaou ar re o deveze eur c’hlemm bennag da zougen dirazhan.\nEtre daou e kouezaz klanv, hag e reaz veu da zevel eunn arme evit tenna ann Douar Santel euz a dre zaouarn ann Turked, ma teuje dabarea. Parea a eure, ha kerkent e sonjaz seveni ar veu en doa great. O veza eta treuzet ar mor, ec’h erruaz enn Ejipt gant he arme, hag en devoue eur c’hrogad kenta ouz ann Turked e Damiett. Eno ann Turked a gollaz ; mes larkoc’h e c’hounezchont, ha Loiz he-unan a oue great prizounier gantho, petra bennag m’oa en em zifennet outho evel eul leon.\nEpad he gaptivite, he enebourien a oue leun a respet evithan, ha dare e oue d’ezho zoken he joaz evit ho roue. Evit pemp kant mil lur e oue lakeat e liberte, ar brizounierien all hag hen, ha neuze ez eaz da ober eur bale d’ann Douar Santel evit rei kaloun d’ar gristenien a ioa c’hoaz er vro-ze, hag ho zikour dre he aluzennou. Mes, o veza klevet oa maro ar rouanez Venn, he vamm, Loiz a zistroaz e Frans kenta ma c’hellaz.\nGoulskoude he galoun a ioa ato rannet o sonjal e chome bez hor Zalver etre daouarn ann Turked, ha setu hen ha treuzi ar mor eur vech c’hoaz gant he arme enn esper he zilivra. Enn dro-ma e tiskennaz enn douar e kichen Tunis, hag ann Turked a ioa o tiouall ann aod a dec’haz dioc’htu enn he raok. Mes eur c’hlenved speguz en em lakeaz etouez he zoudarded, hag heb dale ann hanter euz ar re-ma a oue sammet ganthan. Loiz a bakaz he-unan ar c’hlenved, ha prest goude e varvaz var al\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/592&oldid=137816 »


Pierre Perrault - Breizh ha liesseurted\nBarzh, filmaozer, skridarnodour, skrivagner, beajour setu ar pezh e oa Pierre Perrault, unan eus emsaverien bennañ Azginivelezh ar C'hebek hag ivez un araogour e bed an teulfilmoù modern brudet er bed a-bezh. Chom a ra ur skeudenn vev a-drugarez d'e oberenn leun a varzhoniezh, d'e filmoù, d'e abadennoù skingomz ha d'e bezhioù-c'hoari; prederiañ a ra war dazont e bobl a-dal da nerzhioù ar bed a-vremañ.\nA-bouez-bras eo bet e labour evit ar radio, mont a rae war glask, dre ar vro, e-pad mizvezhioù gant ur sonenroller evit tapout gousto pe gousto danvez da selaou. Desket en deus kalz ha lezel a raio al levrioù a-gostez evit pour lire les hommes. Diskoachañ a ra ur bed all, unan lec'hel ha boutin, un dra ouez bennak hag a gompren. A-drugarez d'ar radio ha d'ar sonenroller en em zizolo deskiñ bevañ en ur vevañ. Lakaat a ra ar pouez kenkoulz war an danevell hec'h-unan evel war ar yezh implijet.\nMont a raio c'hoazh da foetañ bro gant René Bonnière, a-hed ar stêr Sant-Laorañs evit kas da benn 13 film hag a bad un hantereur pep hini evit an heuliad Au pays de neufve France". An hini kentañ eus an heuliad La traverse d'hiver à l'Isle-aux-Coudres, hag an hini nemetañ e gwenn ha du, a zo heñvel mat ouzh doare klasel un teulfilm gant komzoù savet mat skrivet gant an aozer. Un diforc'h a zo koulskoude : ne weler ket koulz lavaret ar sevener o kemer perzh gant an tudennoù e bourzh unan eus ar c'hanodoù etre ar skorn hag an dour red. Ar c'henemglev hag ar memes sell a zo gant ar filmaozer hag an dud filmet a zo un dra bennak nevez a vo ur merk en e vuhez labour.\nBirvilh a zo e bed krouiñ ar skipailh a gomz galleg e Office National du Film du Canada, kavout a ra e gont eus an taol-arnod-se a gemm doareoù ober an teulfilmoù evit dont da vezañ ar filmaozer anavezet. Degas a ra Pierre Perrault war wel un emskiant don ha nevez eus ar binvidigezh a c'heller tennañ eus an enrolladennoù hag eus talvoudegezh ar gerioù.\nLavarout a ra en deus desket c'hoari sonenroller evel pa vije ur benveg seniñ.\nPour la suite du Monde a zo bet graet e 1962 gant Michel Brault ha Marcel Carrière en Île aux Coudres, ar film-se a vo an hini kentañ a gaso anezhañ da grouiñ un oberenn boellek gouestlet penn-da-benn d'e vro.\n«Lavarout a rafen zoken ne ran ket sinema evit ober filmoù met evit kompren gwelloc'h an Den…»\nKendelc'her a ra da glask Kebek en ur sevel filmoù hag a vo betek en e re ziwezhañ ur goulenn war gwirvoud an teulfilmoù.\nPierre Perrault a gomz eus «Caméramage» evit envel an doare filmañ-se bouetet mat gant un emskiant kebekat ; e oberenn a zo poellek ha puilh hag a gemer harp war an unded evit tizhout an hollved.\nBez’ e c'heller rannañ e oberenn e koulzoù sinema disheñvel :\n– Trilogiezh de l’Isle-aux-Coudres.\n– Ar Stêr (treizhadenn ur gouelier eus Sant-Maloù da Gebek, war roudoù Jakez Karter gant ar filmoù Les voiles bas et en travers ha goude La Grande Allure)\n– An Den hag an Natur, o filmañ an Amerindianed : Le Goût de la farine.\n– Kelc'hiad an Abitibi, gant C'était un Québécois en Bretagne Madame !\n– Klask un identitelezh a-stroll : Un pays sans bon sens, L'Acadie, L'Acadie !?!\nAnv ar skrid diwezhañ skrivet a-raok e varv a zo Partisme, embannet eo bet goude e varv ha gwelet a reer anezhañ war ar golo, ur c'harned notennoù en e zorn, azezet war ur roc'h a-dal da Sant-Maloù. Plijout a rae dezhañ kalz Jakez Karter, drezañ e stag Pierre Perrault da brederiañ, en un doare dibar, diwar-benn buhezioù tud Amerika.\nA-bouez eo evidomp gouzout eo talvoudus c'hoazh hiziv an deiz ar pezh a gaver en e oberenn leun a varzhoniezh. Met anat eo ez eo Pierre Perrault an hini barrekañ eus ar gronikerien war an danvez-se evit lavaret pegen mallus eo tremen «eus ar gerioù d'an ober» : «Poent bras eo, emezañ, bevañ evidomp-ni ha kaout ar renk kentañ er vro evit ma vo ar vro a fell dimp kempouez war dachenn ar yezh, ar sevenadur, ar gevredigezh, ekonomiezh, politikerezh, an traoù-se a zo hollret evit ur bobl dizalc'h ha n'haller ket o dispartiañ. N'heller dont a-benn nemet gant un istor a vir ar vemor, sammet gant an holl ha gant teknikoù a-vremañ ha re an dazont. »\nJean-Paul Mathelier (C'hwevrer 2014)\nIstorioù kozh chase met gant skeudennoù a-vremañ, ur goulenn muioc'h eget un danevell. Da biv 'ta eo douaroù ar Mouchouânipi el lec'h ma'z eus ur bobl amerindian kantreer o vevañ? Bemdez e reont en-dro ar memes lidoù evel ma veze graet (...)


Trede levr - XXII - Wikimammenn\nTrede levr - XXII\n◄ E Doue dreist pep mad e tleomp klask ar peoc’h Trede levr - XXII War beder zra zo hag a zigas eur peoc’h braz enn ene ►\nRed eo kaout sonj euz a holl vadelesiou Doue.\n1. — Ann ene mad. — Aotrou, va Doue, digorit va c’haloun d’ho lezen ha diskin d’in kerzet hervez ho kourc’hemennou. Grit mac’h anavezinn kemend a fell d’e-hoc’h, grit ma talc’hinn sonj gant doujans ha gant kalz a evez euz ho madelesiou, ken ar re hoc’h euz graet e-kenver ann dud holl, ken ar re hoc’h euz graet em c’henver-me va-unan, evit mac’h hellinn ho trugarekaat, enn abek da ze, evel m’az eo dleet.\nGouzout hag ansao a rann e kement-se ne d-ounn ket, e nep kiz, evit ho trugarekaat hag evit ho meuli evel ma tleann hen ober. Me a zo re zister evit kaout digan-e-hoc'h ken aliez a vadelesiou ; teuzi a ra va spered pa welann pegement ez oc’h braz hag huel.\n2. — Kement tra a zo enn hon ene pe enn hor c’horf, a ziaveaz pe a-ziabarz ac’hanomp, kemend a zo enn hor galloud pe enn tu all d’hon nerz, kement-se holl a zeu d’e-omp digan-e-hoc’h hag a ra d’e-omp derc’hel sonj euz ho karantez hag euz ho madelez evid-omp ; rak ni a denn digan-e-hoc’h kement tra vad hon euz.\nN’euz fors pe en deuz bet he-man muioc’h pe egile nebeutoc’h ; ar pez ho deuz-hi bet a zo ho tra, hep-z-hoc’h ne oufent kaout ann distera tra vad e-bed. Ann hini en deuz bet muia ne die ket en em veuli evit se, nag en em zevel dreist ar re all, nag ive ober goap diwar-benn ann hini en deuz bet nebeutoc’h eget-han ; rak ann hini ne denn war-n-ezhan he-unan netra euz ar mad en deuz great, ann hini a zo he galoun izel-meurbed ha leun a feiz enn eur drugarekaat Doue, hen-nez a zo ar brasa hag ar gwella. Ann hini a gred ez eo disteroc’h ha falloc’h eget ann holl dud, hen-nez a zo ar gwella evit kaout lod euz ar madou brasa.\n3. — An hini en deuz bet ann nebeuta, arabad eo e ve e poan enn abek da ze ; arabad eo dezhan klemm na kaout erez oc’h ann den pinvidikoc’h evit-han ; kentoc’h e tle sevel he spered war-zu enn-hoc’h, va Doue, ha meuli dreist holl ho trugarez, o veza ma roit ho madelesiou ker stank, hep ma ve red d’e-hoc’h hen ober, a ioul vad hag hep sellet da biou e roit anezho.\nPep tra a zeu digan-e-hoc’h ; rak-se e tleit beza meulet e pep tra. C’houi a oar petra zo mad da rei, da bep-hini ac’hanomp. Perak he-man en deuz neubeutoc’h, perak hen-nez en deuz muioc’h, ann dra-ze ne zell ket ouz-omp ; c’houi hep-ken hoc’h euz da welet war-n-omp, pa ouzoc’h petra dal peb-unan dre-z-han he-unan.\n4 — Dre’n abek-ze, Aotrou Doue, me gav d’in ez eo eur c’hras vraz kaout nebeut a vadou euz ar re a zigas d’ann dud meuleudiou hag enoriou. Pa hon euz diouer anezho, e leac’h kaont nec’h ha doan pe en em zigalounekaat evit se, kentoc’h e tleomp en em laouenaat goude sellet ouz hor paourentez hag ouz hon distervez hon-unan, rak c’houi hoc’h-unan, va Doue, hoc’h euz dibabet ho mignouned hag ho servicherien e-touez ar re baour, e-touez ar re a zo izel ho c’haloun hag e-touez ar re a zo disprizet gant ann dud.\nDa destou hon euz hoc’h Ebestel, hoc’h euz lekeat da brinsed war ar bed holl. Bevet ho deuz war ann douar heb en em glemm ; ken eeun, ken izel e oa ho c’haloun, ken dinoaz ha ken displeg e oa ho ene, ma’z oa d’ezho eunn dudi gouzanv pep dismegans evit hoc’h hano santel, ha ma en em roent a galoun vad d’ar pez a zo kaseet muia gant ann dud.\nNetra e-bed, o va Doue, ne dle eta laouenaat ann hini ho kar hag ann hini en deuz anaoudegez-vad evit ho madelesiou, evel gwelet e ve great enn-han he-unan ar pez a fell d’e-hoc’h hag ar pez hoc’h euz gourc’hemennet a viskoaz enn he genver, hag hervez ma’z eo ho c’hoant. Dre gement-se levenez ann den-ze ha frealz he galoun a dlefe beza ker braz ma lakafent anezhan da c’hoantaat beza ar bihana e-touez ann dud, e-c’hiz ma c’hoanta eunn all beza ar brasa ; dre-ze c’hoaz e tle beza ken eaz ha ker sioul er renk izela, evel m’ema eunn all er renk huela ; dre-ze ken euruz o veza disprizet ha distereet, o veza heb hano kaer na brud vad e-bed, evel ma’z eo eunn all o veza meulet hag enoret gant ann dud.\nOber hervez a fell d’e-hoc’h ha karet hoc’h hano santel a dle beza evit ann den eunn dra dreist kement zo, a dle digas d’ezhan muioc’h a frealzidigez hag a zudi eget ann holl c’hrasou en deuz bet pe en devezo.\nGreomp hor mad gant ar c’hras a zo roet d’e-omp, ha ne glaskomp ket gouzout pe ho deuz bet pe n’no deuz ket bet ar re all muioc’h pe nebeutoc’h evid-omp. Doue en em ro e-c’hiz ma kar, Doue a zo mestr d’ar pez a ro. Petra omp-ni, tud paour ma’z omp, n’hon euz netra da welet war-n-ezhan. Bez’ e rankomp her meuli euz ar c’hrasou a ro d’e-omp gant he vadelez hag anezhan he-unan ; her meuli a rankomp ive evit ar c’hrasou ne fell ket d’ezhan rei d’e-omp, oc’h ansao ne dalvezomp ket ann distera euz he vadelesiou. Mar d-oc’h izel a galoun, ne c’hoantaot ket kaout grasou dreist ar re all. Ma ne d-oc’h ket izel a galoun, ar c’hrasou-ze e leac’h beza talvoudek evid-hoc’h, ne vezint mad marteze nemet evit ho kas da goll, enn eur lakaat ho kaloun da c’houeza enn ho kreiz hag enn eur lakaat ac’hanoc’h da gaout karantez evid-hoc’h hoc’h-unan. Beza anaoudek e-kenver Doue, en em lakaat holl etre he zaouarn hag ober pep tra e-c’hiz ma fell d’ezhan, kerzet rag-eeun enn hent m’emoc’h enn-han hervez he c’hourc’hemenn, setu kemend a dleit da c’hoantaat ha netra ken. Neuze e viot e peoc’h, o veza ma viot harp e Doue, o veza ma roio Doue skoaz d’e-hoc’h a-enep ho trouk-ioulou, o veza ma tigaso d’e-hoc’h frealz ha peoc’h enn ho poaniou hag enn hoc’h ankeniou, o veza, evit berr, ma kavot enn-han ar garantez a ra da bep tra ziez ha pounner beza eaz ha skanv.\nMa ve ar gwir garantez enn hor c’haloun, ne c’hoantafemp kaout netra e-bed oc’h-penn na netra e-bed gwelloc’h. Siouaz d’e-omp, ne ouzomp ket petra eo ar garantez. Gouelomp eta o welet peger ien eo hor c’haloun, ha pedomp Doue, hor mestr enn envou, da domma ha da entana hor c’haloun laosk, evit mac’h hellimp lavaret gant ann Abostol sant Paol : Petra oufe distaga ac’hanoun dioc’h karantez Jezuz-Krist ? Hag hen a ve o veza ma’z ounn enkrezet, o veza m’emoun er gloasiou, o veza ma’z ounn dare gant ann naoun ? hag hen a ve o veza ma’z ounn diwisket enn noaz, o veza ma’z ounn gwall-gaset hag e-tal da vervel dre ar chleze ? E nep kiz ; treac’h omp d’ann traou-ze holl dre nerz ann hini en deuz hor c’haret. M’her goar ervad, nag ar maro, nag ar vuez, nag an Elez, nag ar brinselezou, nag ar galloudou, nag ann traou a-vreman, nag ann traou da zont, nag ann nerz, nag ann huelder, nag ann dounder, na netra e-bed a gement a zo krouet, netra ne hello distaga ac’hanoun dioc’h karantez Doue a zo e Jezuz-Krist, hon Aotrou.\nAdtapet diwar « https://br.wikisource.org/w/index.php?title=Trede_levr_-_XXII&oldid=89229 »\nKemmoù diwezhañ degaset d'ar bajenn-mañ d'an 4 Gou 2016, da 13:33.


Poppitz - Wikipedia\nTitl orin : Poppitz\nDeuet er-maez : 2002 en Aostria\nPadelezh (PAL-DVD) : 99 munutenn\nFilmaozer : Harald Sicheritz\nProduer : Manfred Fritsch\nSkrivagner : Harald Sicheritz\nSonerezh : Lothar Scherpe\nPoppitz a zo ur gomedienn griz gant ar filmaozour Harald Sicheritz hag an aktour Roland Düringer, filmet e 2002 en Aostria. Dont a reas er-maez e 2002 en Aostria, hag e 2004 nemetken en Alamagn. Ouzhpenn 440.000 a dud o deus gwelet ar film en Aostria, dre-se e voe ar film en deus graet ar muiañ berzh en Aostria er bloavezhioù 2000, eus a-bell. (Mat eo gouzout e oa bet graet ar film gant ar muiañ berzh ar bloavezhioù 1990, Hinterholz 8, gant ar filmaozour Sicheritz hag ar pennaktour Düringer ivez.)\nGerry Schartl (Roland Düringer) a zo ur gwerzher-kirri gant berzh ha mailh evit gwerzhañ ar c'hirri vilañ da n'eus forzh piv. A-wezhioù e lez mab ar pennrener, Bertram (Alfred Dorfer) gwerzhañ kirri en e lec'h. War-eeun goude interamant ar pennrener, a oa marvet gant un taol-gwad e-pad un emvod, ez a Gerry gant e wreg dislaouen Lena (Marie Bäumer) hag e grennardez a verc'h Patrizia (Nora Heschl) d'an enezenn-vakañsoù Cosamera. En aerborzh eo krog Gerry da soñjal e traoù iskis a oa o paouez c'hoarvezout en embregerezh: e-pad an emvod diwezhañ gant ar pennrener e voe meneget darempredoù gant embregerezhioù alaman, ouzhpenn-se e vez mab ar pennrener o pellgomz alies d'un Aotrou anvet "Poppitz". Dre ma ne voe ket Bertram evit kontañ keleier talvoudus da Gerry e-pad an interamant, eo erru hemañ nec'hetoc'h-nec'hetañ ha krediñ a ra e vo prenet ar stal gant an Alamaned, ar pezh a c'hellfe lakaat e bost en arvar.\nEn ur erruout e Cosamera eo krog gant ar strilh da vat. Heñvel eo ar c'hamp ouzh ur c'hastell, mont a ra malizenn Gerry diwar-wel, n'eus nemet c'hwil-du ha Piefke (kunujenn evit envel an Alamaned, a-berzh an Aostrianed) el lec'h, ha divarrek pe zoken savet fall eo an implijidi. Pennfolliñ a ra Gerry pa glev ez eus ouzhpenn unan bennak hag a zo anvet "Poppitz" e-touez an douristed alaman - meur a brouenn a zo e vefe-eñ an Alaman rok Ben (Kai Wiesinger), hag a zouset en digor gant Lena.\nÖsterreichischer Filmpreis 2003 (priz aostrian ar film)\nAdtapet diwar « https://br.wikipedia.org/w/index.php?title=Poppitz&oldid=1850910 »


(Español) Colección NEVO - arturo alvarez / Lámparas de Diseño Hechas a mano\n(Español) Nevo, ref. NE04G\n(Español) Nevo, ref. NE04\n(Español) Nevo, ref. NE04-1\n(Español) Nevo, ref. NE04-6\n(Español) Nevo, ref. NE04-11\n(Español) Nevo, ref. NE01\n(Español) Nevo, ref. NE02\n(Español) Nevo, ref. NE06\n(Español) Nevo, ref. NE06P


Pandolfaccio Malatesta - Wikipedia\nPandolfo IV Malatesta, lesanvet Pandolfaccio (Pandolfo drouk) (1475 – 1534) a oa condottiero italian, aotrou Rimini e Romagna, ha tad Sigismondo Malatesta.\nMab e oa da Roberto Malatesta, ha dont a reas da vout kabiten-jeneral Republik Venezia pa varvas e dad e 1482. Pevar bloaz goude e voe anvet da varc'heg gant roue Naplez, Alfoñs II\nEn 1495 e voe gopret da gas arme Venezia da emgann Fornovo. Goude elakaas seziz war Novara a oa bet aloubet gant an arme c'hall.\nBrudet e oa e feulster, e daolioù fall hag e vuntroù, ma sachas kasoni warnañ. En 1497 e emsavas tud Rimini war-lerc'h m'en devoa klasket gwallañ ur plac'h yaouank. Ret e voe dezhañ goulenn skoazell arme Venezia evit mougañ an emsavadeg.\nEn 1498, e teuas a-benn d'en em dennañ eus un irienn savet a-enep dezhañ. En 1500 e voe aloubet douaroù Pandolfo gant arme Cesare Borgia, e-keit ma oa ar pab Alesant VI,oc'h eskumunugañ enebour e vab. Dre ma ne gave skoazell ebet gant e sujidi e rankas Pandolfo gaezh kuitaat Rimini evit 2 900 dugad. Mont a reas gant an arc'hant da repuiñ da Venezia e-pad meur a vloaz. Pa varvas ar pab e 1503, ha klañv-fall e vab Cesare, e oa gwanaet kalz kostezenn Borgia; neuze ez eas gant un arme da glask kemer Rimini, met tro-wenn a reas. E 1509 e kemeras perzh en emgann Agnadello.\nAdtapet diwar « https://br.wikipedia.org/w/index.php?title=Pandolfaccio_Malatesta&oldid=1848838 »


Pajenn:Inisan - Emgann Kergidu.djvu/160 - Wikimammenn\nPajenn:Inisan - Emgann Kergidu.djvu/160\nNe c’hellan ket kounta d’ehoc’h aman kement tra a galoun a oue great epad emgann Kergidu ; pep hini a reaz ar pez a ioa dleet, ar pez a c’hellet da c’houlen diganthan. Evelato e rankan lavaret d’ehoc’h ar pez a reaz eur vandenn merc’hed deuet d’hon heul. Micher ar merc’hed eo aoza boed er gear, diouall ho bugale, penselia dillad ho zud, ne ket avad beza o vrezellekaat gand zoudarded, guir eo an dra-ze. Mez e Kergidu, n’oa ket ar memez tra. Eno, enn hon touez-ni, n’oa soudard ebed, den a vrezel ebed ; eno n’oamp nemet tud euz ar vro, en em zestumet evit difenn hor feiz, hor Roue, hon tud hag hor bro, hag ar merc’hed-se enn hon touez a ioa evel pa vichent er gear. Eur vad vraz a rechont d’eomp. Epad an emgann, pa velent unan-bennag diskaret, ez eant varzu ennhan d’hen destum, d’hen digas gantho a gostez evit her prederia, evel eur breur, pe e viche anavezet gantho pe ne viche ket ; avoualac’h oa d’ezhan beza a du ganeomp-ni. N’o doa ket a aoun na rak Canclaux na rak he ganoliou. Kaer a ioa tenna, ne reant van ; digas a reant\nAdtapet diwar « https://br.wikisource.org/w/index.php?title=Pajenn:Inisan_-_Emgann_Kergidu.djvu/160&oldid=103395 »\nKemmoù diwezhañ degaset d'ar bajenn-mañ d'an 21 Mez 2017, da 16:58.


Ray Charles, Raymond Charles Robinson e anv klok, a oa ganet d'an 23 a viz Gwengolo 1930 e Albany (Georgia) ha marvet d'an 10 a viz Even 2004 e Beverly Hills (Kalifornia). Unan eus sonerien stadunanat brasañ an XXvet kantved eo bet, kenkoulz hag ur c'haner, soanozer, kempenner ha pianoour jazz, gospel, blues, country ha rythm and blues. Digoret en deus an hent d'ar soul boutin gant Sam Cooke ha Solomon Burke.\nUr soner liesdoare, dall ha du e oa. Dont a reas da vezañ brudet spontus e-touez an dud du koulz hag ar re wenn. Brudañ hag implijañ a reas doareoù ar gospel (kemmañ kendoniadennoù, framm ar c'hanaouennoù, teknikoù kan ha diskan, yudadennoù, garmadennoù ha klemmichadennoù) o lakaat komzoù blues war an tonioù-se e krouas ur seurt sonerezh nevez.\nGanet eo Ray Charles Robinson en Albany, e Georgia, met savet e voe e Greenville, e Florida.\nAdtapet diwar « https://br.wikipedia.org/w/index.php?title=Ray_Charles&oldid=1951423 »


(Adkaset eus Frazennoù)\nEr yezhoniezh e vez implijet an termen frazenn (diwar ar gresianeg: φράση, frazenn ; (e saozneg : sentence) evit komz eus un unanenn yezh, pe lavar, ennañ peurliesañ ur verb termen (saozneg finite verb).\nEn ur frazenn glok eeun e kaver ur rener, peurliesañ un anv pe ur ger anvheñvel, mui ur prezegad, peurliesañ ur verb pe ur ger verbheñvel. Gant ar yezhoù amrenererel e c'heller sevel frazennoù hep rener ebet avat.\nTammoù frazennoù diglok enne un elfenn bennañ nemetañ a reer "rannfrazennoù" (saoz. phrase)) anezhe, da skouer ur rannfrazenn verb enni ur verb da elfenn bennañ hag a c'hell talvezout da brezegad ur frazenn glok pe ur rannfrazenn anv, enni un anv da elfenn bennañ hag a c'hellfe talvezout da rener ur frazenn glok.\nFrazenn eeun :\nenni ul lavarenn emren (saoz. independent clause) hep islavarenn stag ebet ;\nenni meur a bennlavarenn distag liammet an eil ouzh eben gant stagelloù ha/pe poentadur ;\nenni ur bennlavarenn mui un islavarenn stag d'an nebeutañ\nFrazenn gevrennek liesrann (saoz. complex-compound sentence) : enni meur a bennlavarenn distag liammet unan anezhe d'an nebeutañ ouzh un islavarenn stag.\n"Pet den 'zo ez klas ?"\n"Ha goût a rez piv a oa deuet ?"\n"N'out ket sot, geo ?"\n"Nag a dud sot ez eus dre amañ !"\n"N'eo ket penn-sot an tamm anezhañ 'ta !"\n"Kae d'ar gêr"\n"Arabat mont re vuan"\n"Na lennit ket an dra-se"\nAdtapet diwar « https://br.wikipedia.org/w/index.php?title=Frazenn&oldid=1735322 »\nKemmoù diwezhañ degaset d'ar bajenn-mañ d'an 17 Gen 2017, da 18:22.


██ Raetia er bloaz 116\nRaetia a oa ur broviñs eus an Impalaeriezh roman en em astenne en Alpoù, en hanternoz da Italia, er c'hreisteiz d'ar stêr Danav hag er c'huzh-heol da broviñs Noricum ha d'ar stêr Inn. Eno emañ bremañ reter Suis (eus andon ar Roen betek lenn Konstanz), kornôg Aostria (Tirol), Liechtenstein ha kreisteiz Bavaria.\nAloubet e voe Raetia gant ar Romaned er bloavezh -15.\nE dibenn an IIIe kantved, da vare an impalaer Diokletian, e voe rannet ar broviñs e div lodenn : Raetia Prima, a oa he c'hêr-benn e Curia Raetorum (Chur), ha Raetia Secunda anvet ivez Vindelicia. A-raok donedigezh an armeoù roman e oa ar Reted e reter Suis ha Tirol, hag ar Vindelikianed e Bavaria.\nAugusta Vindelicorum e oa kêr vrasañ Raetia. Bremañ emañ ar gêr-se en Alamagn hag anvet eo Augsburg en alamaneg.\nAdtapet diwar « https://br.wikipedia.org/w/index.php?title=Raetia&oldid=1935442 »\nKemmoù diwezhañ degaset d'ar bajenn-mañ d'an 6 Gen 2022, da 15:24.


Kaozeadenn Implijer:Prieladkozh - Wikiarroud\nHag anaout a rit ur film anvet Chante avec moi hag a vije bet sevenet gant Edward Sutherland dindan an titl Sing Along With Me ?\nRoud ebet en IMDb, Wikipedia, Amazon, Google.\nUr film zo bet e 1952 koulskoude gant Peter Graham Scott, met n'on ket sur e vije hennezh.\nTrugarez deoc'h, — Lagad Zoltec (kaozeal) 25 Gwe 2018 da 09:06 (UTC)\nTro-wenn ivez, 'vat ! N'em eus kavet tra e Catalog of Copyright Entries: Third series ivez !\nDin-me n'hall ket bezañ ar film gant Scott dre ne voe ket skignet er-maez eus Rouantelezh-Unanet, war a seblant : titl gallek ebet 'ta.\nDedennus e vije goût eus pelec'h e teu Chante avec moi.\nA galon.--Prieladkozh (kaozeal) 25 Gwe 2018 da 10:39 (UTC)\nSetu ur bomm tennet eus ar film, evel m'eo meneget em mammenn :\n— Vous n'avez pas peur ?\n— A-t-on déjà remis mon courage en question ?\n— Non. On ne l'a même jamais mentionné.\nChante avec moi, Edward Sutherland\nHa ne zegas netra da'm soñj ! Trugarez deoc'h, — Lagad Zoltec (kaozeal) 25 Gwe 2018 da 11:02 (UTC)\nKlokoc'h ha hiroc'h em boa lennet, ya... :-) Ez an da c'houlenn digant tud oc'h ober war-dro al lec'hienn notre Cinéma.--Prieladkozh (kaozeal) 25 Gwe 2018 da 11:14 (UTC)\nEm c'herz emañ ar geriadur DICTIONNAIRE DU CINÉMA - LES RÉALISATEURS gant Jean TULARD, embannet e 1992 (ISBN : 2-221-07320-7) gant ROBERT LAFFONT : [...] ; Abie's Irish Rose (1946) ; Bermuda Affair (1956). Film all ebet sevenet gant Sutherland, A. Edward etre 1946 ha 1956 'ta.\nRoud ebet eus Chante avec moi nag eus Sing Along with Me e-barzh embannadur 1995 DICTIONNAIRE DES FILMS gant Bernard RAPP & Jean-Claude LAMY, embannet (ISBN : 2-03-750024) gant LAROUSSE, em c'herz ivez.--Prieladkozh (kaozeal) 25 Gwe 2018 da 12:36 (UTC)\n2005 eo bloaz ma levr. Ma, lezel a rin ar bomm-se e skrid kuzh betek klask pelloc'h evit gouzout hiroc'h.\nTost echu eo an hir a bennad-se ganin (evit Wikiarroud) ; kelaouet e viot e koulz ! Trugarez deoc'h evit hoc'h amzer.\nA galon, — Lagad Zoltec (kaozeal) 25 Gwe 2018 da 13:04 (UTC)\nMann ebet, 'vat ! Abuziñ ma amzer n'em eus ket graet dre ma plij kalz ar sinema din, hag an arz-mañ liammet ouzh ar sonerezh dreist-holl. Un digarez e oa ivez d'ober anaoudegezh gant Wiquiquote, dianav din penn-da-benn betek-henn. Kalon vat deoc'h 'ta !--Prieladkozh (kaozeal) 25 Gwe 2018 da 13:49 (UTC)\n1 Fent er sinema\n2 Fent er foot\nFent er sinema[kemmañ]\nSalud deoc'h — Mar kavit amzer da deuler ur sell... reizhit, gwellait ha klokait hardizh ! A galon, Lagad Zoltec (kaozeal) 27 Gwe 2018 da 20:26 (UTC)\nSalud deoc'h ivez, N'edon ket er vro evit an deizioù ha setu perak emaon o respont deoc'h ken diwezhat. Trugarez deoc'h : mont a rin da lenn, ha laouen. A galon.--Prieladkozh (kaozeal) 5 Her 2018 da 10:10 (UTC)\nKrog oc'h en ur raktres e-touez ar re ziaesañ, 'vat ! N'eo ket gwall aes klask treiñ eilger ur film bennak, deuet da vezañ brudetoc'h evit an oberenn hec'h-unan gwechoù 'zo, eus ur yezh d'eben. Daoust ha chom a ray ken fentus all ? Amañ 'mañ an dalc'h !\n— Je crois, docteur, que l'homme de Neandertal est en train de nous le mettre dans l'os... Deux intellectuels assis vont moins loin qu'une brute qui marche.\nKalon vat deoc'h, bepred !--Prieladkozh (kaozeal) 5 Her 2018 da 13:33 (UTC)\n— Me 'gred din, Doktor, emañ den Neandertal ouzh hon tapout lous... Daou gefredour war o c'hoazez ned eont ket ker pell hag un aneval war vale.\n...Emaon o sevel ur bajenn diwar-benn Michel Audiard, dres a-walc'h ! A galon, — Lagad Zoltec (kaozeal) 5 Her 2018 da 15:42 (UTC)\nFent er foot[kemmañ]\nKlevet bremaik war France-Inter :\n« Le maillot de Zizou, c'est la Joconde du football. »\n– Ur skorer\n... Lavaret 'vije ur bomm digant Audiard ! — Lagad Zoltec (kaozeal) 8 Her 2018 da 11:33 (UTC)\nN'ouzon dare piv 'zo da drueziñ outañ : da Vinci pe Audiard... :-) Sed amañ ur rummad nevez — Fent ar foot — hag a vije leun-barr en ur ober ul lajadig 'vat !...--Prieladkozh (kaozeal) 8 Her 2018 da 12:42 (UTC)\nPell zo ne oan ket bet o furchal ar Wikipedia brezhonek. P'edon bremaik ouzh en ober (en aner avat), em eus lennet penaos hoc'h eus goulennet ma vefe klozet ho kont.\nNeuze, klozet e vefe ho kont Wikimedia a-bezh : Wikiarroud (labour zo !), Wikiskolveur (un den zo krog da sevel kentelioù brezhoneg), Commons (labour zo !) hag all. Ur gwall daol evit hor yezh, pa 'z eus ac'hanoc'h unan eus ar vrezhonegerien ampart-se a ra ker gwall ziouer d'an Emsav – hag ur benveg hollbouezus eo ar Wikimedia brezhonek evit dazont ar yezh, ker pouezus ha ma oa bet diazezadur Diwan eo, da 'm soñj.\nNeuze, gounezet tachenn gant E Veurdez Emanvet : diverket ledander ho kouiziegezh yac'h gant strizhder E spered klañv. Gouzout a ran em eus-me paouezet da voueta ar Wiki brezhonek (zoken pa 'm gwel E Veurdez a-drek kement abegadenn, war a hañval, betek goulenn ma vefe klozet ma c'hont ha ma "c'hontoù all" – ha Lo! difoupet ur merer kerkent da sentiñ d'an urzh !), hogen labour a chom da ober e brezhoneg e Wikimedia, evit ar yaouankizoù pergen. Un hent distro am eus kemeret : kelenn a ran penaos boueta Wikipedia, alese an degasadennoù IP a vez a vare da vare. Tud digont a zegas danvez ivez, pa welan IP@ n'anavan ket ; lod o deus plomet e oa ret ober an dro da Nevezubu !\nDiouzh respont ar merer d'ho koulenn e c'hallor barn stad ar Wikipedia brezhonek a-fed gwirioù an implijerien, petra bennak ma ouzer e ya an dud da heul E Veurdez en e zibab diot : ober kalz, berr ha fall e-lec'h ober nebeutoc'h, hir ha mat. Aet eo an niver a zegaserien da ger moan ha gouiziegezh E Veurdez. Den ne ra mui war-dro hizivaat, reizhañ ha klokaat an holloueziadur, alese e renk o vont d'an traoñ a viz da viz.\nMa, emichañs n'emañ ket ho yec'hed skoet gant kement all ! Gouezit atav hoc'h eus ur mignon o kantren dre ar Genrouedad.\nA-galon, — Lagad Zoltec (kaozeal) 7 Meu 2019 da 14:03 (UTC)\nSiwazh ned a ket an traoù war wellaat eno ha ne welan ket mat petra 'c'hellje o c'hemmañ.\nFur ha poellek eo ar merour am eus savet ma goulenn outañ : gwelet 'vo petra 'vo respontet din...\nGwir eo ez on skoet un tammig o welet e c'hall unan bennak — e 2019 ! — skrivañ n'eus forzh petra e-barzh un holloueziadur hep na fiñvfe pennoù-bras Wikipedia !\nTrugarez vras eus ho postel. A galon.--Prieladkozh (kaozeal) 8 Meu 2019 da 09:35 (UTC)\nDemat dit. Gwelout a ran az teus graet degasadennoù amañ n’eus ket pell zo. Laosket am eus kemmenadennoù en davarn, amañ hag aze. Deus da reiñ da ali ma fell dit. Huñvreüs (kaozeal) 7 Gou 2019 da 08:57 (UTC)\nAdtapet diwar « https://br.wikiquote.org/w/index.php?title=Kaozeadenn_Implijer:Prieladkozh&oldid=3594 »\nKemmoù diwezhañ degaset d'ar bajenn-mañ d'an 7 Gou 2019, da 08:57.


Kleopatra VII Thea Philopator , Κλεοπάτρα Φιλοπάτωρ en henc'hresianeg (69 kent JK – 12 a viz Eost 30 kent JK), anvet peurliesañ Kleopatra hepken, a oa faraonez diwezhañ Henegipt.\nKleopatra VII, rouanez Egipt.\nDelwennig da Gleopatra VII, Berlin.\nDiwezhañ ezel eus tierniezh ar Btolemeed e oa, ur familh a orin gresian-ha-makedonian a renas Henegipt goude marv Aleksandr Veur e-pad ar prantad hellenistek. Kleopatra a renas da gentañ war un dro gant he zad Ptolemaios XII Auletes ha diwezhatoc'h gant he breudeur, Ptolemaios XIII ha Ptolemaios XIV, a euredas ganti diouzh giz Henegiptiz, met dont a reas en diwezh da vezañ ar riegez nemeti. n'he doa bugel ebet eus ar priedoù-se. Dont a reas da vezañ serc'h Julius Caesar, ar pezh a greñvaas he zron. Diwezhatoc'h e lakaas ar mab he doa bet gant Julius Caesar, Caesarion, da genren ganti.\nGoude drouklazh Julius Caesar e 44 kent JK, e enebas gant Marcus Antonius ouzh hêr Caesar diouzh al lezenn, Gaius Julius Caesar Octavianus (anvet diwezhatoc'h Augustus). Bet he doe gevelled gant Marcus Antonius, Kleopatra Selene II hag Aleksandr Helios, hag ur mab all, Ptolemaios Filadelfos. Goude bezañ bet trec'het en emgann Actium gant armeoù Octavianus, Marcus Antonius en em lazhas. Kleopatra en em bersekutas ivez war e lerc'h, flemmet gant un naer hervez an hengoun, d'an 12 a viz Eost 30 kent JK. He mab Caesarion, a oa anvet faraon war lerc'h he marv gant e harperien, met drouklazhet e oa war urzh Octavianus. He rouantelezh a zeuas da vezañ proviñs roman Egipt.\nBetek hiziv an deiz eo chomet brudet Kleopatra e sevenadur ar C'hornôg. Bevañ a ra c'hoazh he c'houn en oberennoù arz niverus. Gallout a reer menegiñ trajedienn William Shakespeare Anton ha Kleopatra, opera Jules Massenet, Cléopâtre, ha film 1963 Cleopatra. E kalz deskrivadurioù e tiskouezer Kleopatra evel un dekenn, hag he darempredoù gant ar wazed c'halloudusañ eus ar bed en hec'h amzer zo kemeret evel prouennoù eus he c'hened. En e Pensées ec'h embann Blaise Pascal e oa kemmet istor ar bed gant he c'hened: "Fri Kleopatra, ma vije bet berroc'h, dremm ar bed a-bezh a vije bet cheñchet."\n↑ The Oxford Encyclopedia of Ancient Egypt. “,Kleopatra VII a oa merc'h Ptolemaios XII Auletes (80–57 kent JK, faraon etre 55 ha 51 kent JK) ha kleopatra, gresianed-ha-Makedoniz o-daou."\n↑ "Who Was Cleopatra?", p 2, Smithsonian Magazine\n↑ title The Beauty of Cleopatra, University of Chicago\nPtolemaios XIII Kleopatra VII\nadalek -51 betek -30 War he lerc'h\nAdtapet diwar « https://br.wikipedia.org/w/index.php?title=Kleopatra_VII&oldid=1976797 »\nKemm diwezhañ d'an 6 Meu 2022 da 10:52


luc'hskeudenn dre loarell eus an Nil\nHirder 6 650 km\nUhelder an eienenn 1 134 m\nKas keitat 2 830 m³/s\nGorread an diazad 3 400 000 km²\nBro(ioù) douret Egipt,Soudan,Soudan ar Su,Ouganda\nEn em daol e Mor Kreizdouar\nGant e 6 650 km hed eo an Nil (arabeg: النيل al-Nil distaget an-nil) unan eus div stêr hirañ ar bed. Eben eo an Amazon. Ganet eo diwar kengej an Nil Gwenn hag an Nil Glas. Emañ eienenn an Nil Gwenn (Bahr-al-Abiad, ar mor gwenn) e Lenn Victoria (Ouganda), tra m'emañ hini an Nil Glas (Bahr-al-Azrak, ar mor glas) el lenn Tana (Etiopia). E Khartoum, kêr-benn Soudan hiziv, emañ ar c'hember. En Egipt en em daol an Nil er Mor Kreizdouar. Treuziñ a ra Rwanda, Burundi, Republik Demokratel Kongo, Tanzania, Kenya, Ouganda, Etiopia, Soudan ar Su, Soudan hag Egipt.\nKuzh-heol war an Nil\nBez' eo an Nil an hent a veze darempredet gant Egiptiz evit beajiñ. Degas a ra buhez ha pinvidigezh en ur strujusaat an douar. Pouezus-kenañ eo bet e roll en istor Egipt an Henamzer, war meur a dachenn armerzh, kevredigezh (war e hed eo bet savet ar c'hêrioù), labour-douar (a-drugarez da lec'hid prizius an dic'hlannoù) ha relijion. En desped dezhi bezañ stêr vagus ur bobl kreñv ha diorroet, n'eo ket bet doueekaet an Nil gwech ebet.\nBep bloaz, pa zeue an hañv, e tic'hlanne an Nil, o tegas d'e heul al lec'hid du strujus a vage an douar labour a-hed glannoù ar stêr. E-pad pell eo chomet dizispleg an anadenn-mañ. Al lec'hid du-se eo en deus roet anv kozh Egipt en egipteg : Kemet, a dalvez "douar du".\nAn deiz a-hiziv eo paket hag addasparzhet dourioù lec'hidek an Nil war douaroù gounit a-drugarez da stankelloù Ziftah, Asiout, Hammadi, Esna ha, dreist-holl, gant div stankell veur Aswan, bet savet er bloavezhioù 70 ma voe ranket evit o sevel dilec'hiañ templ Abou Simbel evit krouiñ mirlec'h al lenn Nasir.\nSplann e weler an Nil eus an egor, anezhañ un draoñienn c'hlas e-kreiz an dezerzh.\n6 671 KM hed eo an Nil. Goleiñ a ra ur gorread hollek a 3 350 00 km² (95 gwech gorread Breizh). Kas an dour a sav da 3,1 milion a litradoù dre eilenn. Dindan Aswan e sav e ledander da 2,8 kilometr well-wazh. En Edfu emañ e boent ledanañ gant 7.5 km, hag ar poent bihanañ e kanienn Silwa nepell eus Aswan gant 350 metr.\n2.1 Ergerzherien eien an Nil\nDont a ra ar ger "Nil" eus an termen Neilos (Νειλος), anv an Nil e gresianeg. Un anv all a veze roet d'an Nil e gresianeg ivez : Aigyptos (Αιγυπτος). Eus ar ger-se e teu an anv modern "Egipt."\nIteru a oa anv an Nil en egipteg gwechall.\nTraoñienn an Nil e Louxor, tro-war-dro : an dezerzh !\nBez' e oa an Nil (iteru en egipteg kozh) linenn vuhez Egiptiz an Henamzer hag o sevenadurezh. War he glannoù e oa en em staliet an darn vrasañ eus ar boblañs hag eno eo bet savet holl kêrioù Egipt a-hed traoñienn an Nil e norzh da Aswan. Bet eo an Nil mammenn ar sevenadur egiptat abaoe oadvezh ar maen. Kroget o deus ar c'hemm hin hag an dezherzhadur e-tro 8000 kent JK. Disec'het eo bet peurvanoù Egipt hag en em stummet eo ar Sahara. En em vodet eo an dud en-dro d'an Nil neuze. Eno o deus diorroet un armerzh diazezet war al labour-douar hag ur gevredigezh kreizennet ar galloud enni.\nDizoloet eo bet askorn Ishango, anezhañ testeni kentañ ul lieskementadennn henegiptat en eienenn an Nil (nepell eus Lenn Edward, e biz Kongo); sevel a ra da 20 000 kt JK mui pe vui.\nDaoust da strivoù ar C'hresianed hag ar Romaned (a voe divarrek da vont tre er Sudd), e oa chomet dianav eien an Nil betek an XIXvet kantved. John Hanning Speke a voe an Europad kentañ o lec'hiañ eienenn an Nil el Lenn Victoria. Abaoe an Henamzer e oa bet ergerzhadegoù evit kavout ar vammenn met kazeg o doa graet bep tro. Diwar-se e soñje d'ar C'hresianed ha d'ar Romaned e oa un doue gourel eus ar stêr-mañ gant e zremm hag e benn kuzhet gant danvez.\nPerzh a gemeras Speke en ergerzhadeg 1856-1858 kaset war-raok gant Richard Francis Burton evit kavout eien an Nil. Aet e oant tre en Afrika dre Dar es Salaam (e Tanzania a-vremañ). Start e krede da Vurton e oa ar vammenn e Lenn Tanganyika met Speke eo, war-lerc'h bezañ laosket Burton klañv war e lerc'h a gavas al lenn ledan a anavezer bremañ dindan an anv a Lenn Victoria hag a reas e soñj e oa aze e oa ar vammenn wirion. Distreiñ a reas Speke diswezhatoc'h gant James Augustus Grant e 1860-1863 evit ergerzhadegoù all e biojoù Lenn Victoria ha dispenn a reas roudoù an Nil muioc'h en norzh da Gondokoro, war harzoù su ar Sudd.\nDav e voe gortoz 2004, gant ergerzhadeg an Nil Gwenn kaset war-raok gant ar Suafrikad Hendri Coetzee, evit ma voe bageet war an Nil penn-da-benn ar stêr. D'ar 17 Genver 2004 e loc'has ar ergerzhadeg eus mammenn an Nil en Ouganda hag en em gavout a reas didrubuilh er mor Kreizdouar e Rosetta, 4 miz ha pemzektez war-lerc'h. Ur c'helfilm war an taol-kaer-mañ a vo graet gant an National Geographic.\nD'an 28 Ebrel 2004 eo deuet ar geologour Pasquale Scaturro hag e geneil Gordon Brown, kayakour ha filmaozer, da vezañ ar re gentañ o tiskenn an Nil Glas eus Lenn Tana en Etiopia betek traezhennoù Aleksandria er mor Kreizdouar. Daoust ma oa loc'het un nebeud tud all asambles ganto eo bet Brown ha Scaturro ar re nemeto o tont a-benn da vont betek penn. Filmet o deus o zroioù-kaer gant ur c'hamera IMAX ha div filmerez video dorn. Dezrevellet eo pep tra er film IMAX"Mystery of the Nile (Kevrin an Nil)," hag en ul levr dezhañ an hevelep titl. En desped dezho bezañ en em gavet e voent rediet da implijout ur c'heflusker e-pad frapadoù bras eus o beaj. A-benn ar fin n'eo nemet d'an 29 Genver 2005 ma teuas a-benn ar C'hanadian Les Jickling hag an Nevezzelandad Mark Tanner da dizhout ar mor Kreizdouar war-bouez nerzh an den evit ar wech kentañ.\nC'hoazh hiziv e vev an darn vrasañ eus poblañs ar broioù douret gant an Nil diwar ar stêr, ken en Afrika du hag en Egipt ha Soudan. An div vro ziwezhañ-mañ o vezañ paket e-touez un natur c'harv a-hend-all (dezerzh ar Sahara). Bep bloaz e tic'hlanne ar stêr ha leuskel a rae evel-se lec'hid du strujus war an douaroù. Strafuilhet eo red dourioù ar stêr e meur a lec'h gant dourlammoù a stumm rannoù ma'z eus muioc'h a gas gant an dour gant kalz a inizi bihan, dour bas ha kerreg hag a zo ur skoilh bras evit merdeiñ war ar stêr. E Soudan ivez emañ ar Sudd zo ur pezh skoilh spontus evit ar merdeiñ ha kas an dour. Kement ha ma'z eus bet klasket ur wech gant Egipt toullañ ur ganol (kanol Jongeli) evit aesaat red an dour er frankizennad dour-chag divent-mañ (anvet ivez dre an anv Lenn No).\nSell war an Nil diwar ur vag-treizh, etre Louksor hag Aswan en Egipt\nImplijet eo bet, hag implijet e vez c'hoazh, an Nil evit treuzkas marc'hadourezh etre lec'hioù disheñvel a-hed an hent hir stummet gant ar stêr; dreist-holl a-drugarez d'an avelioù goañv a c'hwezh war-du an norzh en takad-se. Evel se e c'halle ar bagoù pignat gant red an dour gant ar ouel ha diskenn kaset gant red an dour. Bevañ a ra c'hoazh an darn vrasañ eus Egiptiz a-hed naoz an Nil met lakaet ez eus bet un termen da zic'hlann bloaziek ar stêr gant savidigezh stankell veur Aswan (echuet e 1970) krouet evit pourchas dourdredan d'ar vro. Un termen zo bel lakaet ivez d'an degasadennoù lec'hid a veze strujusaet an douar drezo.\nA-hed an Nil e kaver kêrioù Khartoum, Aswan, Louksor (Teba), ha tolpad kêrioù Gizah–Kaero. Kavet e vez an dourlamm kentañ, an hini tostañ da c'henoù ar stêr e Aswan en norzh da stankell Aswan. En hanternoz da Aswan ez eo an Nil un hent touristel plaen, gant bagoù-treizh ha bagoù koad hengounel anvet falouk. Ouzhpenn ez eus ur bern "letioù war-neuñv" o verdeiñ war ar stêr etre Louksor hag Aswan, o chom a-sav, en o hent, e Edfu ha Kom Ombo. Bet eo hag e oa posupl merdeiñ war seurt bagoù penn-da-benn an hent etre Kaero hag Aswan, met serret eo bet lodenn norshañ an hent abalamour da gudennoù surentez abaoe un nebeud bloavezhioù.\nErgerzherien eien an Nil[kemmañ | kemmañ ar vammenn]\n1618 Pedro Páez\n1856-1958 Richard Francis Burton\n1871 Stanley ha Livingstone\n1872 Francis Sanfilippo\nDelta an Nil\nAdtapet diwar « https://br.wikipedia.org/w/index.php?title=Nil&oldid=1921051 »\nStêrioù Soudan ar Su


Buhez ar Sent/1837/Aignes, guerc’hes ha merzeres - Wikimammenn\nBuhez ar Sent/1837/Aignes, guerc’hes ha merzeres\n◄ Sebastien Aignes, guerc’hes ha merzeres Vinçant, merzer ►\nAn unan-var-nuguent a viz Guenver.\nSANTES AIGNES, GUERC’HES\nSantes Aignes a oa guinidic eus a Rom. E c’herent, nobl, pinvidic ha leun a vertuz, o velet he inclination-vad, a guemeras mui a-se a sourci d’e instrui santelamant. An exerciçou a zevotion a oa an oll divertissamant a guemere eu he yaouanctis. Yaouanc a voa a oad, mæs he inclinationou hac he santimanchou a sante eus a un oad parfet. He c’harantez evit Jesus-Christ hac he zevotion special evit an Itron Varia rouanez ar Guerc’heset, a reas dezi, d’an oad a zaouzec vloaz, en em angagi dre veu da chom bepret Guerc’hes.\nNe devoa nemet trizec vloaz. pa c’hoantaas Procop ; mab d’ar Gouarner eus a Rom, e c’haout evit pried. Ober a eureu caç dezi ur presant caër, en intantion-ze. Aignes, o veza reuset ar presant, Procop a zeuas e-unan belec enni, hac a reas e oll bossubl, dre ar bromessaou caëra, evit caout he assant ; mæs e reus a reas gant ar memes couraich ma e devoa reuset e bresant. Procop, goude ar reus-se, a guemeras quement a velcony ma couezas clan. E dad en em servichas neuse eus e autorite. evit ober dezi rei e c’honsantamant. O veza græt e c’hlasq, e lavaras dezi : gouzout a rit ar pez am oblich d’ho clasq : ma mab en deus an desir bras d’ho caout, ha ne gredàn quet e allac’h pretandi caëroc’h fortun. Aignes pehini e devoa ur furnez dreist he oad, a respontas gant modesti : aznaout a ran parfet an enor a rer din da songeal enon, mæs en em brometet oùn dija. Evel ma voe pourchuet da ziscleria da biou, e lavaras : ur Pried eo an nopla hac ar puissanta. Evit guir e vadou ne dint quet eus ar bed-mâ, mæs ne dint nemet preciussoc’h a-se ; caëroc’h eo evit an Heaul, ha seul vuy er c’haràn seul vuy ez oùn chast, seul vuy er briatàn, seul vuy ez oùn pur, seul vuy en touchàn, seul vuy ez oùn Guerc’hes.\nAr Gouarner, o velet ne alle quet dont a benn anezi dre gaër, a esseas e spounta : ret eo, emeza, adori an Doueou, pe mervel er brassa tourmanchou ; ne ràn deoc’h nemet un devez da ober ho sonch : ha mar em c’hredet na reusit quet an offr a ràn deoc’h eus va Mab.\nAutrou, eme Aignes, n’em eus quet ezom a gueit amser, ma resolution a so dija querneret, discleria a ràn n’em bezo birviquen Pried-all nemet Jesus-Christ, evel ne adorin biquen Doue-all nemet ar C’hrouer Souveren eus an Eê hac an douar ; evit an tourmanchou, n’am spontont quet ; mar em eus c’hoas un desir bennâc, ez eo da receo ar Gurunen ar Verzerinty gant an hini ar Verc’hes, ha, peguer yaouanc bennâc ez oùn, em bezo nerz avoalc’h, gant graç va Salver, evit souffr ha mervel evit e garantez.\nUr respont quer fur ne viras quet na ordrenas ar Gouarner e c’harga a chadennou, hac ober e c’haç d’an templ eus ar fals Doueou ; mæs quemense ne servichas nemet evit ober dezi ober profession eus a Feiz Jesus-Christ, e presanç ur brassoc’h pobl.\nPa velas er Gouarner e voa inutil quement en devoa græt, e reas un diveza effort evit dont a benn anezi ; o consideri peguement e care Aignes ar burete, e songeas penaus, oc’h he gourdrous da ober dezi coll he enor, e teusie d’e spounta muy evit dre fæcoun all ebet ; lavaret a eureu-ta dezi : choasit, ma Merc’h, pe da zimisi da Brocop, pe da veza disenoret en ur plaç infam.\nVa oll fizianç, eme ar Santes, a so e Jesus-Christ ; puissant avoalc’h eo evit va zifen, ha re e car purete e servicherien evit souffr e ve lamet digant-o un tènsor pehini a zeu digantân, ha pehini a gonserv e-unan.\nEil Reflexion. Peguer mad, ha peguen avantaichus e caret ar burete adalec ar yaouanctis ! Peguen agreabl eo ar vertuz-mâ da Zoue ! Peguement a c’hraçou a zeu-hi da denna var ar re e fossed ! Mar hoc’h eus-hi conservet. Ene christen, meulit Doue, ha continuit da ober hoc’h oll bossubl evit miret un tènsor quer precius. Mar hoc’h eus bet ar malher d’e c’holl na zaleit quet ha na negligit netra evit e rapari, dre ar binigen. Deut da imita quent Buez an Ælez dre ar burete, eguet buez al loened dre pligeadurezou brutal. En em adressit d’ar Santes-mâ, d’ar Sænt, d’an Elez, hac ispicial d’an Itron Varia, evit obteni ar burete a gorf, a galon, hac a speret.\nAdtapet diwar « https://br.wikisource.org/w/index.php?title=Buhez_ar_Sent/1837/Aignes,_guerc’hes_ha_merzeres&oldid=58429 »\nKemmoù diwezhañ degaset d'ar bajenn-mañ d'an 13 Kzu 2013, da 17:35.


Mary McDonnell (Mae 2015)\nAnv badez Laura Roslin\nLesanv(ioù) Itron prezidant\nPolitikerezh Sekretourezh d'an Deskadurezh\nRichard Adar (gwaz kleiz) †\nWilliam Adama (Gwaz hep lid ofisiel)\nLaura Roslin a zo un dudenn ijinet e bed ar stirad skinwel Battlestar Galactica savet e 2004. C'hoariet eo ar roll gant an aktourez Mary McDonnell. Anavezet eo dreist-holl evel prezidantez an 12 Trevadenn goude diskar sevenadur Mab-Den gant ar Cyloned.\nBessekretourez an Deskadurezh Trevadennel eo er penn kentañ. Dont a raio da vezañ prezidantez goude ma vo diouennet an Trevadennoù daoust ma oa ar 43vet el listenn susit betek-gouzout e varfe ar prezidant.\nDifenn a ra an demokratelezh ha annezidi diwezhañ an trevadennoù gant gred a-enep d'ar galloud milourel douget da ziazezañ ur renad milourel ha brezelekaer da stourm a-enep ar Cyloned.\nHe eo a lakao e-plas ar c'hastiz a varv na oa ket anezhañ a-raok en amzer en trevadennoù. Ar pal a oa flastrañ treitourien ar flodad.\nSetu penaos e teskriv an aktourez McDonnell personaj Laura Roslin : "Laura Roslin's presidency was unique in that she became president during war and cataclysm without the energy of ambition fueling her decisions. This was a woman who hadn't a clear political ambition. This made her very different from the women in power that we see on TV. Her story was one of a woman grappling with untapped, literally unrecognized, qualities classically male, in order to achieve one paramount goal — the survival of the human race."\nAdtapet diwar « https://br.wikipedia.org/w/index.php?title=Laura_Roslin&oldid=1998642 »\nKemmoù diwezhañ degaset d'ar bajenn-mañ d'an 10 Mez 2022, da 15:29.


Degemer al lec’hienn > Ar strolladoù > Strollad Joyí\nKentelioù an Noz, 13 straed ar breolimer\n44800 – Sant-Ervlan\nPgz : 02 40 20 39 74\nStrolladig, krouet e miz Here 2010.\nKrouiñ pe azasaat pezhioù-c’hoari a-vremañ a zo lakaet da bal.\nUn nozvezh aozet gant Kentelioù an Noz evit ul leurenn digor da veur a strollad eus Bro Naoned : Joyi ha Kentelioù an Noz MilTamm Skolaj Diwan Diki Daka Skol an Emsav\n1añ a viz Meurzh 2018\nEvit lidañ Mizvezh ar brezhoneg hag ar galaoueg, kevredigezhioù eus Bro Naoned a zo kenstrollet evit kinnig darvoudoù e-leizh hag en o zouez un nozvezh gouestlet d’ar c’hoariva. Strollad Joyi a ginnigo un heuliadenn sketchoù ha bez e vo ivez ur prantad c’hoariva war ar prim gant ul leurenn digor.\n21 a viz Meurzh 2017\nJOS a zo ur «bos» warnañ. Abaoe e vugaleaj e oa war e-unan, hep mignoned, taolet gant ar re-all. Ne c’hell ket gounit ar vedisined war e-du e-keñver e « boan-greñv ». Aon en deus da vezañ ret da labourat, keinatet e vos gantañ. E vignonez, STÉPHANIE, a zo etre daou : skoazellañ anezhañ pe lezel ar fulor da sevel enni a-enep tonkelouriezh Jos. Eñ a glask sikour oc’h en em reiñ d’an evañ, ul lonker bras eo…\neil a viz Here 2014\nEr seizh testenn verr pe verroc’h-mañ (etre div elgeriadenn hag un dekad), eo dic’hortoz implij ar gerioù a-wechoù... An daou soner : ur gejadenn e-barzh an tren. Ur goulenn n’eo ket aes : e-barzh he liorzh-dezhi, ur baner gantañ, displegadennoù... Ardigell : penaos en em welout… ? C’hoazh ur melezour : piv eo er melezour ? An eil e plas egile : ur gejadenn, unan a heul e vennozh en desped d’ar…\n3 a viz Du 2011\nEne Breizh - nozvezh barzhoniezh e brezhoneg gant Nolwenn Korbell ha gant skolidi brezhonek, Skol-Veur dibaouez Naoned.\nNe vez ket mui kinniget pezh-c’hoari strollad ar Splendide. Mortez, Thérèse, Zézette ha Felix zo tudennoù hollvrudet. Nevez krouet e 2010, strollad c’hoariva Kentelioù an Noz en deus dibabet tammoù eus ar pezh-mañ evit kinnig e abadenn gentañ.


Kaozeal:Ashley (Hampshire) - Wikipedia\nTri lec'h anvet Ashley zo e Hampshire. Pehini eo hemañ? Bianchi-Bihan (kaozeal) 17 C'hwe 2018 da 04:10 (UTC)\nSaver ar pennad a oar marteze ? --Hans Abherve (kaozeal) 19 C'hwe 2018 da 11:10 (UTC)\nMiz war-lerc'h, respont ebet d'ar goulenn... --Llydawr (kaozeal) 16 Meu 2018 da 16:38 (UTC)\nRivet & Smith, p. 278 : "Probably the Roman settlement south-east of Ashley, Hampshire (SU4029), just north of Farley Mount". Al lec'h n'eo ket diskouezhet war ar gartenn Roman Britain Ordnance Survey. JC Even --Dreist an Amzer 23 Ebr 2018 da 16:43 (UTC)\nKavet eo bet al lec'h war Google Earth : 51°03'49.57"N 1°26'00.66"O War seblant ez eus ur c'hastell, pe ur maner, war ar blas.--Dreist an Amzer 23 Ebr 2018 da 16:53 (UTC)\nMoarvat ez eus anv eus Ashley (Test Valley). Eno ez eus ur c'hastell (en:Ashley Castle). Forc'hellek eo an anvadur Ashley (Hampshire). Met diwar-benn petra eo ar pennad ? Diwar-benn ar gêriadenn Ashley (Test Valley) pe diwar-benn ar c'hreñvlec'h roman a vije bet dre eno ? --Llydawr (kaozeal) 4 Mae 2018 da 20:45 (UTC)\nThe castle (also sometimes referred to as Gains Castle), was built in 1138, on the site of a former Iron Age fort. War ar skeudenn dre an aer, e vez gwelet n'eo ket ur stumm roman de sevel kreñvlec'hioù. Kosoc'h a dle bezhañ, memes ma vez kavet *Briga e keltieg, *germaneg, ha latin. JC Even --Dreist an Amzer 5 Mae 2018 da 06:50 (UTC)\nAdtapet diwar « https://br.wikipedia.org/w/index.php?title=Kaozeal:Ashley_(Hampshire)&oldid=1793333 »\nDistreiñ d'ar bajenn "Ashley (Hampshire)".\nDernière modification le 5 Mae 2018, à 06:50\nKemmoù diwezhañ degaset d'ar bajenn-mañ d'an 5 Mae 2018, da 06:50.


Laz-kanañ Breizh - Kanomp Breizh\nAbadennoù o tont\nSavet eo bet Laz-Kanañ Breizh e 2014, evit 10 vloazh ar c’hevread. Bodañ a ra tro 150 kaner eus 16 laz-kanañ ezel eus ar c’hevread. Dont a reont eus Breizh a-bez, eus Gwitalmeze betek Naoned.\nRenet eo al laz-kanañ gant Jean-Marie Airault. Savet eo bet evit krouiñ pe krouiñ en-dro oberennoù meur e brezhoneg, heuliet gant ul laz-seniñ.\nAr Marh Dall, gant René Abjean ha Job an Irien, a zo an oberenn gentañ bet kanet gant Laz-Kanañ Breizh Kanet eo bet dirak arvesterien a seizh gwech : e miz kerzu 2014 e Pondi, evit Breizh a Gan an 10 vloazh ar c’hevread, e miz gouere 2015, e digoradur gouelioù Kann al Loar e Landerne, e rakdiskor Gouelioù Kerne, e Douarnenez, war Leurenn Glenmor e Karaez, e Plougerne, hag e Gouelioù Etrekeltiek an Oriant.\nKanadenn Ar Marh Dall :\nPad : tro 35mn\nPriz : 2500€\nSkrivet e 1978, kanet evit ar wech kentañ e 1979 e Bleun-Brug Plougastel, ur breud a-enep ankoun hor idantitelezh, hor yezh, hag hor istoir eo ar c’hanadenn-se. Chomet eo an destenn a-vremañ (lavaret eo bet gant Job an Irien e sonadeg Pondi, ha ma vefe dezhañ da skrivañ an oberenn en-dro, ne cheñchfe ur ger ennañ ! ). Ha chomet eo ar sonerezh leun a galloudegezh ha strafouillhadenn. Ar sonerien : Françoise Le Visage (telenn), Alain Nizou (tin-whistle, uileann-pipes), Georges Bertholom (gitar), Jean-Pierre Dovilliers (bout), Gwenaël Riou (ograou), Gilles Troël, Ronan Pouliquen, Dominig Mahé (bombardoù) ha Yann Goasdoué (biniou).\nKanadenn An Aval hag ar C'haliz\nPad : tro 35 da 40 mn\nKroget eo bet un obenrenn nevez gant Laz-kanañ Breizh e 2017 : An Aval hag ar C’haliz. Pozioù ar c’hanadenn a zo bet skrivet gant Patrick Corlay. Dre eizh taolenn impresionist eo poltredet en un doare lourenek a zo hini skrivagner An Alre, ar maread lec’h ma relijion kozh ar Gelted a zo aet da goll evit lakaat plas e Breizh hag e Breizh Veur da relijion Kristen nevez. En em gavout a ra ar selaouer e Vvet kantvet. Etre istor ha mojennerezh, klevet eo hekleo an emgannoù, an avel e lein ar menezioù hag a zegas c’hwezh ezañs al lidoù.\nPinvidik eo An Aval hag ar C’haliz gant dibarelezh e pozioù hag hini e sonerezh. Skrivet eo bet e 2006 ar sonerezh gant seizh rener eus Kanomp Breizh : Albert Deval, Jean-Marie Airault, Jacques Lestrohan (gant Yuri Falik), Roselyne Dauneau, Yvonne Breilly, Romain Sponagel, ha Gérard Le Clerc. Kenurzhiet eo bet al labour kompoziñ gant René Abjean. Gantañ eo bet kendoniet ha kempennet an oberenn.\nKanet eo bet nemet ur wech en e strumm a orin, e Breizh a Gan en iliz-veur an Naoned, e 2007.\nLakaet eo bet war well gant ar gompozerien barzhegezh entanet an destenn, brodadenn milzin ar pedennoù. Fromet omp a-hed an taolennoù disheñvel, ar jeu etrezo a c’houbl hep ehan betek tarzherezh ar fin.\nKinniget e vo an oberenn gant Laz-kanañ Breizh adalek an hañv 2018.\nPenaos lakaat Laz-kanañ Breizh war roll gouelioù ?\nKanadenn Ar Marh Dall\nPadout a ra tro 35mn.\nKinniget eo evit ar wech kentañ, e lodenn gentañ ar sonadeg, “Maezad Breizh-Izel” , taolennoù lennet ha kanet eus hon takadoù bravañ e Breizh, heuliet gant Gwenaël Riou o seniñ ograou. Testennoù gant Flaubert, Brizeux, Suarez, Le Bras, lennet gant Jean-Marie Airault, hag islininnet gant an tonioù hengounel kanet evel un diskan, gant ul laz-kanañ paotred bihan, eus Mouezh Paotred Breizh.\nPosubl eo ivez mirout ul laz-kanañ ezel eus Kanomp Breizh evit kanañ lodenn gentañ ar sonadeg.\nPriz abadenn Ar Marh Dall : 2500€, gant gopr ar sonerien, an diblasamant, ar sono.\nDegemer gortozet : ur sal da leskel ar pezhoù dilhad, ha da dommañ ar mouezhioù, ur merenn vihan pe ur pred goude ar sonadeg. Ret eo raktressañ ur maread evit staliañ ar sono, ober ar c’hempouezh hag ar pleustradeg. 2 eur da neubeutañ.\nKanadenn An Aval hag ar C’haliz\na vo kinniget abaoe an hañv 2018\nPad : tro 35 da 40 minutes\nKanomp Breizh a c’hell kinnig ul lodenn gentañ tro 40 mn evit kaout erfin un abadenn tro 1e30.\nEvit kaout titourou ouzhpenn, deuit e darepred gant Kanomp Breizh, mar plij.


GCompris stumm 0.97\nPlijet omp o kemenn eo deuet er-maez GCompris 0.97.\nAr stumm nevez-mañ a ro bod da 2 obererezh nevez :\nProgrammiñ ur milendall : evit deskiñ diazezoù ar programmiñ gant un nebeut urzhioù.\nTangram ar re vihan : evit deskiñ diazezoù an tangram (liveoù izelañ an obererezh tangram kent a gaver en oberezh-mañ)\nHag ar bern dibaboù nevez :\nizrummadoù nevez evit frammañ an obererezhioù\ndibab nevez evit ar sonerezh a-dreñv hag an tonioù\ndibaboù nevez evit nerzh ar sonioù\ndibab nevez evit an tizh e meur a obererezh (Lizherennoù eeun, Pennlizherennoù, Sammadur, Lamadur, Liesadur, Rannadur, Pleustriñ war al lenn a-blaen, Ro anv an notenn)\ndibab nevez en obererezhioù an echedoù evit diskouez ar pezhioù paket\ndibab nevez evit mont e-unan ul live uheloc'h en oberezhioù Tresañ lizherennoù ha Tresañ niveroù\nmouezhioù nevez evit saozneg Amerika\nskeudennoù nevez evit Livioù\nSkeudennoù nevez evit Livioù diaes\nSkeudennoù nevez evit C'hoari ar gwenn\nframm gwellaet evit an dibaboù\nframm gwellaet evit Dasparzh ar madigoù\nframm gwellaet evit Rummadiñ\nwar dafariad KDE (https://cdn.kde.org/) emañ bremañ ar restroù rannadus\nur mod deskiñ ouzhpennet evit Niveroù par hag ampar\ndigoradur ouzhpennet evit Sonaozouriezh piano\nlizherennoù ar malayalameg ouzhpennet evit Lizherennoù eeun ha Pennlizherennoù\nlizherennoù brezhoneg ouzhpennet evit Pinvidika da c'heriaoueg\nmouezhioù na c'helled ket klevet dreset e Geografiezh\nsonioù na c'helled ket klevet dreset e Klask aour er vengleuz\nstumm poltred dreset e Klogorennoù-tredan daouredel\nkarg uhel ar CPU dreset el lañser pennañ\nskeudenn-skoazell dreset e Chaseour foto\nframm dreset e Kemmesk al livioù\nhag ur bern dresoùigoù all ...\nBez' e c'hallit kavout pakadoù ar stumm nevez-mañ evit GNU/Linux, Windows ha MacOS war ar bajenn bellgargañ. An hizivaat a vo deus outañ a-benn nebeut en Android Play store hag er Windows store. Evit Raspberry Pi e kinnigfomp ur stalier a-benn nebeut. N'eus ket deus ar stumm hivizaet evit iOS c'hoazh. Da c'houzout : n'eo ket bet gwiriet ar pakad evit MacOS c'hoazh, a-benn ar bloaz da zont e vo klasket ganeomp hen ober.\nEvit ar pezh a sell ouzh ar mouezhioù hon eus ouzhpennet ur vouezh nevez "klask adarre" hag a vez implijet e meur a obererezh e lec'h "ret eo dit gwiriañ c'hoazh". Bez' e c'hallit gwiriañ hag-eñ ez eus deus ar vouezh-se evit ho yezh war ar bajenn-mañ : https://gcompris.net/voicestats/ (e-barzh al lodenn "Misc"). Sikour ac'hanomp da gaout ar mouezhioù diank evit ho yezh deoc'h a c'hallit ober en ur enrollañ brav ho mouezh.\nEvit ar pezh a sell ouzh an troidigezhioù, setu ugent yezh klok evidomp : Brezhoneg, Euskareg, Galisianeg, Galleg, Gresianeg, Hollandeg, Italianeg, Katalaneg, Makedoneg, Malayameg, Poloneg, Portugaleg, Portugaleg Bro-Vrazil, Roumaneg, Slovakeg, Saozneg Bro-Saoz, Sinaeg hengounel, Spagnoleg, Svedeg, Ukraineg.\nBez' ez eus ivez 15 yezh all bet troet tamm pe damm: Alamaneg (96%), Belaruseg (65%), Estonieg (93%), Finneg (86%), Hindeg (73%), Gouezeleg Bro-Iwerzhon (78%), Gouezeleg Bro-Skos (67%), Hungareg (95%), Indonezieg (95%), Katalaneg (Valensianeg 95%), Nynorsk / Neveznorvegeg (93%), Ruseg (76%), Sinaeg Eeunaet (66%), Sloveneg (54%), Turkeg (95%).\nNormalamant ne ginnigomp nemet troidigezhioù kaset da benn betek 80% da nebeutañ. Koulskoude ez eus bet meur a droidigezh o tiskenn dindan 80% (dreist-holl Sloveneg, Belaruseg ha Gouezeleg Bro-Skos ; met Hindi, Ruseg ha Gouezeleg Bro-Iwerzhon ivez). Dibabet hon eus mirout anezhe evit ar stumm-diwezhañ-mañ eus GCompris gant ar spi da welet troerien a-gozh pe nevez o peurglokaat an troidigezhioù-se. Ma resevomp hizivadennoù pe troidigezhioù nevez e raimp un hizivadenn d'ar stumm-mañ.\nNeuze, m'emañ ho yezh er roll ar re damdroet pe ma n'eo ket bet troet c'hoazh, ha ma fell deoc'h reiñ dorn deomp, kit e darempred ganeomp hag e roimp deoc'h titouroù evit gallout kregiñ da dreiñ.\nBez' e c'hallit ivez skrivañ kemennadennoù d'hor c'hummuniezh evit reiñ dorn deomp. Arabat tortañ: roit ho soñj deomp.\nEvit ar pezh a sell ouzh ar Malayalameg hon eus merket e oa kudennoù gant an nodrezh diazez "Andika-R". Aliañ a reomp da implijourien ar Malayalameg dibab an nodrezh Noto-Sans-Malayam pe RaghuMalaylamSans e lañser ar meziant (ma n'emañ er roll e vo ret stalian an nodrezh-se diwar ho reizhiad evit gallout dibab anezhañ).


Janlug ha Youenn, kanerien Kreiz Breizh Akademi\nPublié le 11/08/15 11:16 -- mis à jour le 00/00/00 00:00\nC'hoariva an Oriant, just a-raok ar bleustradeg diwezhañ, Youenn Lange ha Janlug Er Mouel a gont o istor...\nPempvet Breizh Akademi : div vouezh, dek soner tamboulin, violoñsoù e leiz, sonerezh a bep seurt livioù : Breizh da gentañ, met ivez Europa ar reter, Iran... Souezhet ha bamet e oa an dud dec'h gant o abadenn nevez.\nEvit Janlug eo ar c'han un istor a-gozh : abaoe tregont vloaz emañ o tastum paozioù e vamm-gozh a Bloue da gentañ, ur strollad rock Brazil, ur c'houblad biniou-bombard, an trio gant Capitaine-Faucheur, ... ha Breizh Akademi, Dañs el Jeko, pladennoù, raktresoù a vil vern hiziv.\nEvit Youenn avat, eo un istor nevez-flamm. Evel Lors Landat, pe Erik Menneteau, en doa bet un doare "deklik" pa oa bet gwelet gantañ Erik Marchand, ha kanerien kan ha diskan.\nHa setu Youenn o tont da Vreizh evit ur staj brezhoneg, goude bout desket ar biniou ba Paris. Hag evit ur staj ur sizhunvezh brezhoneg, petra gwelloc'h eget mont da di Erik Menneteau evit peurlipat e damm brezhoneg ?\nPignet war al leurenn e Taol Kurun 2014 gant an abadenn "les Brethoniques" asambles gant strollad Erik Menneteau just a-walc'h, setu ar paotr yaouank ba Breizh Akademi. Ur brav a istor, evel e vez kavet kalzig e bed ar c'han ha diskan.\nGant ma vo souezhadennoù mod-se pep bloaz ha pep munut...


DegemerStalLevrioùAes da lennTrouz ar gaouenn\nHome / Levrioù / Levrioù 16 vloaz ha muioc'h / Trouz ar gaouenn\nAbaoe 30 vloaz emañ Bertrand ha Veronique o chom e Cergy-Pontoise. Met diaesoc’h eo dezho gouzañv aer saotret korn-bro Pariz. En oad da vont war o leve emaint. Ur mare mat evit kuitaat ar gêrbenn evit mont… da Vreizh ?\n146 er stok\nTrouz ar gaouenn quantity\nISBN: 978-2-86824-345-4 Rummadoù : Aes da lenn, Levrioù, Levrioù 16 vloaz ha muioc'h, Nevez Product ID: 3630\nAbaoe 30 vloaz emañ Bertrand ha Veronique o chom e Cergy-Pontoise. Met diaesoc’h eo dezho gouzañv aer saotret korn-bro Pariz. En oad da vont war o leve emaint. Ur mare mat evit kuitaat ar gêrbenn evit mont… da Vreizh ? C’hoant bras en dije Bertrand. Mezeg eo ha laouen e vije da reiñ an dorn da geneiled ar vro. Met hi, renerez an dielloù, n’eo ket a-du, e mod ebet.\nDilojañ a reont, memestra, evit mont da chom en un ti-skluz. Ha levezonet Véronique gant hengoun an hini a oa perc’henn araozo…\n2020 – Dastumad Aes da lenn – 44 p. – 11×18 cm –Golo gwevn\nRoit an ali kentañ war “Trouz ar gaouenn” Cancel reply


Sebadoh e 2007\nSebadoh a zo ur strollad sonerien a son tonioù rock indie, bet savet e Westfield, Massachusetts gant Eric Gaffney ha Lou Barlow (bet soner gitar boud Dinosaur Jr). Sebadoh a voe e-touez ar strolladoù evel Pavement ha Guided by Voices hag a grouas al luskad sonerezh anvet lo-fi, ur seurt sonerezh indie diazezet war deknikoù enrollañ diazez, peurliesañ gant enrollerien peder roudenn. Kement-se a glever war oberennoù kentañ ar strollad, evel Weed Forestin' (1990) ha Sebadoh III (1991).\n2.1 Pladennoù bras / Dastumadegoù\nLou Barlow a oa soner gitar boud er strollad Dinosaur Jr e dibenn ar bloavezhioù 1980. Daoust ma veze savet kanaouennoù gant Barlow ha Mascis e veze implijte dreist-holl re Mascis. Tamm-ha-tamm e krogas Barlow da enrollañ e ganaouennoù en e di. Barlow ha Gaffney a lakaas embann ar c'hasedig Weed Forestin' e 1987 ganbt an ti-embannHomestead Records. Dibab a rejont an anv Sebadoh, ur ger a veze lavaret alies-tre gant Barlow ha na dalvez netra.. Barlow ha Gaffney a savas tonioù a voe embannet dindan stumm ur c'hasedig anvet The Freed Man e 1988. Gerard Cosloy, hag eñ e penn Homestead Records, a lakaas embann The Freed Man dindan stumm un albom klok e 1989. Ur pennadig goude ma vefe bet embannet e voe skarzhet Barlow eus Dinosaur Jr. Jason Loewenstein a voe degemeret er strollad e 1989, hag e kemeras perzh e enrollañ ar bladenn single "Gimme Indie Rock" e 1991. Dek sonadeg a rejont etre 1989 ha 1990 e Western Mass, Boston, ha New York a-raok lakaat embann o zrede albom anvet Sebadoh III.\nGoude un droiad gant fIREHOSE e 1991 e voe degmeret Sebadoh gant an ti-embann Sub Pop (Domino er Rouantelezh-Unanet ha City Slang en Alamagn) e 1992 ha dinda daou viz ec'h embannjont div bladenn EP : Rocking the Forest ha Sebadoh vs. Helmet. Diglok ha mesk-divesk e oa roll tonioù an div bladenn EP, hag a voe adembannet asambles dindan an titl Smash Your Head on the Punk Rock. An albom Bubble and Scrape a voe enrollet etre an hañv hag an diskar-amzer 1992 hag embannet e miz Ebrel 1993. 10 000 skouerenn anezhi a voe gwerzhet dindan ar sizhunvezh goude ma vefe deuet er-maez.\nSonadeg e Webster Hall, New York, 2007\nGaffney a guitaas ar strollad goude embann Bubble and Scrape e 1993. Erlec'hiet e voe gant Bob Fay, hag a sonas war an div bladenn embannet goude-se : Bakesale (1994) ha Harmacy e 1996. Fay a voe skarzhet pa oant oc'h enrollañ The Sebadoh (1999) hag en e lec'h e teuas Russ Pollard, ur mignon da Loewenstein a-orin eus Louisville. Goude an droiad aozet da vrudañ ar bladenn e chomas ar strollad a-sav ha Barlow a labouras war e raktres all, anvet Folk Implosion, tra ma laboure Loewenstein war e bladenn At Sixes and Sevens, hag a zeuas er-maez e 2002. En em vodañ a rejont en-dro hag e sonjont asambles e dibenn 2003 hag e penn-kentañ 2004.\nE miz Meurzh 2007 e voe bdoet en-dro Barlow, Gaffney ha Loewenstein hag e stagjont gant o zroiad kentañ abaoe 14 vloaz. Er memes mare e voe adembannet (gant tonioù ouzhpenn) o fladennoù The Freed Man, Sebadoh III, ha Bubble and Scrape.\nKenderc'hel a rejont gant o zroiad e 2008, hag e miz Mae 2008 e sonjont penn-da-benn Bubble and Scrape e-pad ar festival All Tomorrow's Parties e Koko e Londrez.\nPladennoù bras / Dastumadegoù[kemmañ | kemmañ ar vammenn]\nAzerrad, Michael. Our Band Could Be Your Life. New York: Little, Brown, 2001\nLec'hienn Lou Barlow\nlec'hienn Jason Loewenstein\nvideo "Skull" (pladenn Bakesale)\n- Pennad-barn sonadeg Sebadoh @ Manchester Academy, d'an 3 a viz Ebrel 2008\nAtersadenn Lou Barlow & Murph (dinosaur jr.) 3sat, 20.9.2009\nAdtapet diwar « https://br.wikipedia.org/w/index.php?title=Sebadoh&oldid=1823501 »


Mat-tre da bennad, gourc'hemennoù evit ur pennad kentañ eo deuet brav ken-ha-ken. Marteze ne vefe ket fall lakaat muioc'h a liammoù c'hoazh evit aesaat an tremen eus an eil pennad d'egile. Da skouer ez eus tu da sevel liammoù gant an holl anvioù-lec'h (Kemper, New York, hag all), an anvioù-tud, ar bloaziadoù [] (bloavezhioù), an deiziadoù [[15 C'hwevrer|15 a viz C'hwevrer]], anvioù ar skiantoù pe forzh pe c'her pe droienn a c'haller soñjal emañ o flas en ur c'helc'hgeriadur. Gallout a rez skañvaat ar pajennaozañ en ur sevel rannbennadoù ivez. War ar bajenn-mañ e kavi displeget an doare da aozañ ar skrid evit ma vo plijusoc'h da lenn : Skoazell:Ereadur Wikipedia. Kalon dit da genderc'hel ganti --Fulup 27 C'hwe 2006 da 22:57 (UTC)\n--Fulup 1 Meu 2006 da 21:19 (UTC)\nOuzh ar skramm e vin goude nav eur noz moarvat. --Fulup 1 Meu 2006 da 21:30 (UTC)\nRez ket bil, ganin eo bet graet ar geriadurig brezhoneg-spagnoleg. --Fulup 1 Meu 2006 da 21:54 (UTC)\nKyrgyzstan : chom a ra traouigoù da wellaat ma'z peus amzer. Skrivañ Ouzbekistan (gant Ou), Tadjikistan (gant d e-kreiz), Kazakstan (hep h e-kreiz). Fur eo klask heuliañ stummoù geriadur an Here e kement ha ma'z eus tu, a gav din. --Fulup 2 Meu 2006 da 18:28 (UTC)\n[Skeudenn:Rs-map02.png] : Kazakstan en-dro + mank Moskov + Menez Oural, Kaokaz, Mor Kaspia, Mor Du. Treiñ a rin dit fenoz kartenn Europa. --Fulup 2 Meu 2006 da 18:28 (UTC)\ndoareoù-skrivañ : Brav-tre. Berberek e-lec'h Verbereg kentoc'h. --Fulup 2 Meu 2006 da 18:46 (UTC)\n--Fulup 2 Meu 2006 da 19:49 (UTC)\nKyrgyzstan : + traoñienn Fergana (Fergana Valley) ha traoñienn Isfara (Isfara Valley) zo chomet. Digarez. --Fulup 2 Meu 2006 da 19:58 (UTC)\nMa cheñchez anv ar skeudennoù, gwiria mat war peseurt pajennoù e vezont implijet, kuit da derriñ ul liamm bennak (gallout a ra ur skeudenn bezañ implijet e meur a bennad). Evit se pouez war ar bouton Pajennoù liammet, er marz kleiz. Goude-se, laka anv kozh ar skeudennoù na servijont ket ken war ar bajenn Wikipedia: Pajennoù da nullañ (ul liamm zo e traoñ ar bajenn degemer, war an tu kleiz. Arabat soulgargañ ar bank roadennoù gant skeudennoù na servijont ket ken. Trugarez dit. --Fulup 2 Meu 2006 da 19:58 (UTC)\nRez ket bil, pep hini en deus traoù e-leizh da zeskiñ c'hoazh. Ret eo sikour an dud da vont war-raok ha rannañ ar skiant-prenañ etre tout an dud evit gwellaat hag efedusaat ar benveg.--Fulup 2 Meu 2006 da 20:25 (UTC)\nwar ar bajenn-mañ e c'halli teurel ur sell war an holl skeudennoù zo war ar wiki evit poent. (Spi am eus emañ an ADSL ganit !) --Fulup 2 Meu 2006 da 21:29 (UTC)\nHa gallout a rafes brezhonekaat an daolennig-mañ war pennad Meroe. Laka Lec'hioù Henegipt mar plij. Trugarez dit en a-raok. --Fulup 4 Meu 2006 da 22:46 (UTC)\nGwelet em eus al labour brav 'peus graet evit brezhonekaat un toullad kartennoù (hag en o zouez unan evit Island, ur pennad a oa bet savet ganin). Ur pennadig zo bet savet evit Korsika, gant ur gartenn a gavan dister (sell ouzh ). Ur gartenn vravoc'h zo war ar Wiki japanek (an holl yezhoù all a implij ar gartenn a gaver bremañ evit ar pennad brezhonek), met gant ur bern traoù skrivet e japaneg (liamm gant ar japaneg etre Nederlands ha Norsk). Ma'z pefe amzer ha kalon a-walc'h e c'hellfes klask brezhonekaat ar gartenn japanek marteze ha lakaat anezhi evit ar pennad brezhonek ?--Llydawr 5 Meu 2006 da 20:39 (UTC)\nBrav eo an disoc'h ! Un nebeudig traoù a vije mat reizhañ : Tunizia, gant Z, Sardigna, gant GN, ha Sikilia, gant K. Trugarez dit !--Llydawr 6 Meu 2006 da 17:09 (UTC)\nDispar !--Llydawr 6 Meu 2006 da 20:25 (UTC)\nHa gouest e vefes da vrezhonekaat ar gartenn a gaver war pennad an Nil. N'eus nemet un tri ger bennak da adskrivañ. En hungarek emañ. E plas "...-to" lakaat "Lenn ...." Trugarez dit en-araok. --Fulup 7 Meu 2006 da 22:42 (UTC)\nDreist ! Primoc'h eget ar foeltr ! Trugarez, ur sapre sikour a zegazez e-barzh an avantur-mañ. --Fulup 7 Meu 2006 da 23:15 (UTC)\nDont a raio hepdale. Da'm soñj e c'hallomp c'hoazh krignat un nebeud plasoù met start e vo mont en tu all d'ar 45vet plas m'eus aon. Dispar e vefe mont dreist d'an euskareg a vez sikouret kement gant Kumuniezh Emren Euskadi. Plijus eo kregiñ d'en em gavout etre yezhoù Stad atav. Reiñ a ra fiziañs d'an dud evit an dazont. Pa vez lavaret d'an dud emaomp ar yezh keltiek kentañ, n'int ket evit krediñ. --Fulup 7 Meu 2006 da 23:33 (UTC)\nYa, goude bezañ tapet ur plas dereat e vo ret kenderc'hel ha diskouez d'an holl eo posupl kaout ur vuhez klok e brezhoneg ha tapout deskamant diwar-benn kement tra zo en hor yezh. Diskouez ez eo ar brezhoneg ur yezh europat modern ken talvoudus hag ar galleg pe ar saozneg. --Fulup 8 Meu 2006 da 11:16 (UTC)\nHa prest e vefes da vrezhonekaat ar gartenn eus Enez Vanav a gaver er pennad Manav ? Setu amañ an anvioù a gaver war ar gartenn-se : Irish Sea = Mor Iwerzhon, Ramsey = Rhumsaa, Douglas = Doolish, Peel = Purt ny hInshey, Casteltown = Balley Chashtal, Calf of Man = yn Cholloo, Chicken Rock = n'ouzon ket, diverkañ ar meneg saoznek ? Trugarez en a-raok. --Llydawr 7 Meu 2006 da 23:37 (UTC)\nTrugarez vras dit ! Met daou fazi bihan zo chomet : Balley Chashtal gant S e-kreiz, ha Purt ny hInshey, gant un H bihan hag un I bras (souezhus eo marteze, met e-giz-se e vez merket ur seurt kemmadur : "Inshey" a ya da "hInshey" goude "ny"). Mat e vefe reizhañ pa po amzer, evel-just !--Llydawr 8 Meu 2006 da 21:16 (UTC)\nEmaon o paouez gwelout ar gartenn en-dro, gant da reizhadennoù. Mat-tre eo ! Trugarez dit.--Llydawr 9 Meu 2006 da 20:52 (UTC)\nlabour c'hoazh !Aozañ\nTrugarez dit --Fulup 8 Meu 2006 da 15:56 (UTC)\nya, ne gomprenan ket ivez pezh a c'hoarvezh gant an padrom er penand-mañ. klask e renkañ am eus graet met ne deuan ket a-benn. kaset am eus ur gerig d'an hini a ra war-dro seurt traoù alies a-walc'h. --Neal 10 Meu 2006 da 09:24 (UTC)\nUn tammig labour c'hoazh mar plij. Evit kartenn pennad Nubia. Lakaat Egipt, Soudan, Kaero, Nil, Lennoù Toschka, Lenn Nasir (L. Nasser). Trugarez vras dit en a-raok. --Fulup 10 Meu 2006 da 23:01 (UTC)\n--Fulup 21 Meu 2006 da 21:58 (UTC)\nEvit da da gelaouiñ : adkaset em eus da bennad Taj Mahal war-du Taj Mahal (soner). Gwelloc'h eo leuskel an anv "Taj Mahal" e-unan evit pennad ar monumant. --Fulup 22 Meu 2006 da 15:56 (UTC)\nTrugarez dit da vezañ savet ur pennad diwar-benn Pablo Milanés. Plijout a ra din kalz. Souezhet-bras on o welet pegen skort eo ar pennad diwar e benn war ar wiki e spagnoleg. Skeudenn ebet, siwazh. --Fulup 22 Meu 2006 da 21:14 (UTC)\nHéaux de BréhatAozañ\nKartenn Mor Breizh : Ar C'hern eo an anv mat (les Héaux zo forzh petra: ur fazi evit berradur Châteaux evit doare). O treiñ Skype e brezhoneg emaout ? Da-unan ? N'eo ket ur meziant digor koulskoude. Goulennet eo bet gant an embregerezh ? --Fulup 23 Meu 2006 da 18:10 (UTC)\n--Fulup 23 Meu 2006 da 20:32 (UTC)\nTrugarez dit evit al labour-mañ. Chomet ez eus un nebeud vioù-koukoug : tabutoù triadel (lakaat tiriadel); Rannvro emrenn (lakaat emren); kummuniezh-kêr (lakaat kumuniezh); hag en traoñ, goulenn a ra n RPS (lakaat an RPS). Trugarez dit c'hoazh ha trugarez ivez evit skeudennoù skramm ar bajenn skoazell. Deuet int brav-tre. --Fulup 26 Meu 2006 da 13:11 (UTC)\nO paouez treiñ ur bajenn skoazell all emaon evit sikour an implijerien nevez d'ober o c'hemmoù kentañ war ar wiki. Ezhomm a vije da vrezhonekaat skeudennoù skramm (pe, gwelloc'h, sevel skeudennoù skramm nevez). Aze emañ ar pennad Skoazell:Penaos_kemmañ_ur_bajenn. Gallout a ri keñveriañ gant ar skeudennoù a gaver war an hevelep pajenn e galleg. Gouest e e vefes d'ober war-dro an dra-se ? Trugarez dit en a-raok. Respont din ma n'hallez ket ober war-dro. --Fulup 23 Meu 2006 da 22:16 (UTC)\nGwelet em eus az peus brezhonekaet kartenn lec'hiañ Bangalore er pennad a labouran warnañ. Deuet eo brav ganit. Trugarez. Matilin 5 Ebr 2006 da 20:31 (UTC)\nSalud dit ! Ma'peus c'hoant ha ma'peus amzer e c'hellfes marteze ober un tamm brezhonekaat d'ar gartenn a zo er pennad Wizigoted. N'eus nemet daou veneg da dreiñ : Rouantelezh ar Wizigoted ha Rouantelezh ar Franked. Trugarez dit en a-raok !--Llydawr 5 Ebr 2006 da 20:48 (UTC)\nLabour evidout c'hoazh, ma kerez... Er pennad Mor Baltel ez eus ur gartenn a zo en alamaneg evit ar poent. Anvioù ar broioù : Sveden, Finland, Rusia, Estonia, Latvia, Lituania, Polonia, Alamagn, Danmark. Anvioù er mor : Mor Baltel (Ostsee), Pleg-mor Botnia, Pleg-mor Finland ; Kattegat ha Skagerrak a chom evel-se. Anvioù skrivet bras ha displann : Skandinavia, Broioù Baltek. Pa'po c'hoant hag amzer... Trugarez dit en a-raok ! --Llydawr 7 Ebr 2006 da 16:33 (UTC)\nTrugarez vras dit ! Ur vi-koukoug bihan a zo chomet siwazh : mankout a ra A e dibenn ar ger Skandinavia. Da reizhañ pa c'helli.--Llydawr 12 Ebr 2006 da 17:10 (UTC)\nPenaos e c'haller lakaat ar Mor ''Baltel'' ha komz eus broioù baltek? D'am sonj e ranker ober gant broioù balt (evel-se n'eus ket ezhomm eus an dibenn), evel ma rankfemp ober gant broioù kelt ivez (nemet klask a rafed un diforc'h soutil etre kelt ha keltek/keltiek).Bianchi-Bihan 22 Ebr 2006 da 16:37 (UTC)\nTammoù labourioù ouzhpennAozañ\n-usurpateurs divers - sécession de la Gaule et de Palmyre/Marevezh an "30 Tiran" - skraperien a bep seurt - Galia ha Palmyra dizalc'h, Tacite/Tacitus, Florien/Florian, Numérien (Orient)/Numerian (Reter), Constantin II (Occident)/Constantinus II (Kornôg), Jovien/Jovian, Valentinien Ier (Occident)/Valentinian Iañ (Kornôg) Setu, setu...Digarez ac'hanon evit ar mell labour-se. Trugarez dit en a-raok. --Fulup 8 Ebr 2006 da 18:26 (UTC)\nTrugarez vras dit, un den prizius out. Brav-tre eo deuet kartenn Europa ar Wizigoted ganit. A-benn ar fin e soñjan e vefe tu da ouzhpennañ anv "Arvorig" warni ivez. --Fulup 9 Ebr 2006 da 15:31 (UTC)\nEvit respont da'z koulenn, gallout a rez krouiñ ar rummad nevez [[Rummad:Boestoù implijerien]] hag adsevel al liammoù en holl bennadoù krouet ganit. Pa vo echu ha pa vo goullo ar rummad boest implijer, lavar din hag e tiverkin ar rummad diezhomm. --Fulup 15 Ebr 2006 da 10:39 (UTC)\nGwelet 'm eus e oas o chench anv ar rummadoù. Met kentoc'h eget lakaat [[Rummad:Boest implijerien]], e vije gwelloc'h d'am sonj lakaat [[Rummad:Boestoù implijer]] pe [[Rummad:Boestoù implijerien]]. Ha keit hag ober un dra torr-penn, marteze 'vije tu ivez ouzhpennañ ar rummad 'patromoù'... Benoni 15 Ebr 2006 da 11:18 (UTC)\nHopala, nannn 'vat. Arabat ouzhpennañ ar rummad patromoù aze, a-hend-all e vo beuzet ar rummad gant ar rummadoù-mañ. Ret eo lakaat ar rummad patromoù just e-barzh ar rummad boestoù implijerien ma vint kavet holl. --Fulup 15 Ebr 2006 da 12:36 (UTC)\nLol ! Ha dont a raimp a-benn ??! :) --★C'hwil-du Siferniet★ 15 Ebr 2006 da 14:30 (UTC)\nPatromoù ar bloavezhioùAozañ\nSalud. Ha tu a vefe dit ouzhpennañ ivez e patrom ar bloavezhioù a savez ul liamm war-du "Roll pennoù Stad e Bloavezh". Sell ouzh ar skouer e traoñ ar pennad 15. N'eo ket dav adober ar pezh az peus graet dija, evel-just. Evit ar re nevez avat e vije un dra vat. Nebeutoc'h a labour war-lerc'h. Trugarez dit en a-raok. Ganin e oa bet disoñjet lakaat al liamm-se pa'm boa kouet ar patromoù kentañ... --Fulup 17 Ebr 2006 da 11:05 (UTC)\nSalud dit, me adarre. War pennad Teuzsilvania ez eus ur gartenn eus Dakia e saozneg, da vrezhonekaat pa c'halli : Dacia 82 BC/Dakia 82 kent JK, Pannonians Plains/Plaenennoù Pannonia, Danube/Danav, Carpatians Mountains/Menezioù ar C'harpatoù, Black Sea/Mor Du. Trugarez vras dit en a-raok --Fulup 17 Ebr 2006 da 18:16 (UTC)\nUn draig evidout c'hoazh. War pennad Tiber (stêr). Lakaat Roma e-lec'h Rome war ar gartenn. Trugarez dit. --Fulup 19 Ebr 2006 da 09:20 (UTC)\nNe vijes ket F.L.? ;-) Benoni 20 Ebr 2006 da 20:41 (UTC)\nYa, n'out ket FL/Diloar war a seblant... Met an hevelep mennozioù 'zo ganeoc'h ;-) Benoni 9 Mae 2006 da 21:43 (UTC)\n;-) Benoni 12 Mae 2006 da 19:02 (UTC)\nMet ma 'z out diloar, 'm eus kaset dit ur bostel, met na respontez ket... Benoni 15 Mae 2006 da 21:23 (UTC)\nPleg-mor an TonkinAozañ\nUnan all mar plij pa c'halli. Viêt Nam (daou c'her), Kambodja, Pleg-mor an Tonkin, Ha Noi (daou c'her), Pleg-mor Thailand, Mor Su Sina, Inizi Spratley, FILI(pinez), Inizi Paracel, Inizi Pratas, Aradennad Annam (chaîne annamatique), Kêr Hô Chi Minh. trugarez vras. --Fulup 21 Ebr 2006 da 22:47 (UTC)\nDispar, trugarez vras. --Fulup 22 Ebr 2006 da 19:42 (UTC)\nEr pennadoù (niverus moarvat) a savi diwar-benn kompagnunezhioù nijal ne vo ket fall dit kaout sonj eo gwregel ar gerioù nijerez ha kompagnunezh. A-hend-all e vez poan o kompren. Bernez Bernioù 27 Ebr 2006 da 14:51 (UTC)\nTrugarez dit en a-raok !--Llydawr 12 Mae 2006 da 20:57 (UTC)\nMouzhet out? ;-)Aozañ\nPetra c'hoarvez? Mouzhet out pe aet skuizh gant ar wiki? Kalz a labour a chom d'ober c'hoazh war dachenn an diveliouriezh pe ar skiant-faltazi ;-) Benoni 28 Mae 2006 da 17:40 (UTC)\n--Neal 5 Du 2006 da 08:39 (UTC) (Merour)\nBenoni (Kaozeadenn) 16 Kzu 2007 da 23:44 (UTC)\nBenoni (Kaozeadenn) 17 Kzu 2007 da 16:21 (UTC)\nSavet eo bet ganin ur c'hinnig evit boulc'hañ gant an argerzhadur evit dilenn merourion/ezed nevez . Pedet out da reiñ da ali war ar bazenn gaozeal stag ouzh ar c'hinnig-se (amañ) diwar-benn ar c'hraf kentañ a denn d'an doare ma ranker lakaat anv unan bennak evel kannad/ez evit dont da vezañ merour/ez. Ur wezh sklaeraat ar bazenn gentañ-se ha tizhet ur c'henemglev ledan e vo tu da vont pelloc'hig o tigeriñ ar argerzhadur da vat o pediñ digant an implijerion/ezed lakaat o anv pe anv unan bennak all evit gallout mouzhiañ diwar ofenn da c'houde. Da achuiñ neuze e vo ret da c'houde dont a-benn d'ur c'henemglev diwar-benn mont-en-dro ar vouzhiadeg hec'h-unan a-raok stagañ ganti da vat. Neal (Kaozeal) 30 Eos 2009 da 19:31 (UTC)\nKemm diwezhañ d'an 30 Eos 2009 da 19:31


Pajenn:Le Gonidec - Bibl Santel pe Levr ar Skritur Sakr, eil levr.djvu/204 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/204\ndigoret, ha na dréménô dén dré-z-hi ; ô véza ma eo éat ébarz ann Aotrou Doué Israel dré-z-hi, hag é vézô serret\n3. Évid ar prin̄s. Ar prin̄s hé-unan a azézô enn-hi, évit dibri bara dirâg ann Aotrou ; dré hen̄d dôr ar porched éz ai ébarz ha dré ann hévéleb hen̄t éz ai er-méaz.\n4. Hag hén̄ a gasaz ac’hanoun dré hen̄d dôr ann han̄ter-nôz dirâg ann tî ; hag é selliz, ha chétu gloar ann Aotrou a leûniaz tî ann Aotrou ; ha mé a gouézaz war da dremm.\n5. Hag ann Aotrou a lavaraz d’in : Mâb dén, laka enn da galoun, ha gwél gan̄d da zaoulagad, ha sélaou gan̄d da ziskouarn kémen̄d a livirinn d’id diwar-benn ann holl lidou eûz a dî ann Aotrou, ha diwar-benn hé holl lézennou ; ha laka enn da galoun hen̄chou ann templ, hag ann holl hen̄chou da von̄d er-méaz eûz ar san̄tuar.\n6. Hag é liviri da dî Israel péhini a heskin ac’hanoun, ével-henn é lavar ann Aotrou Doué : Ra vézô a-walc’h hô kwallou d’é-hoc’h, tî Israel.\n7. Béza digaset em san̄tuar mipien diavésidi, dienwad a galoun, ha dienwad a gîk, péré a zaotr va zî : béza kenniget va baraou, al lard hag ar goad ; béza torret va c’hévridigez gan̄d hoc’h holl wallou.\n8. N’hoc’h eûz két miret kelennou va zan̄tuar : lékéat hoc’h eûz évit mirout kélennou va zan̄tuar diwallérien diouc’h hô ménoz hoc’h-unan.\n9. Ével-henn é lavar ann Aotrou Doué : Kémen̄d diavésiad dienwad a galoun, ha dienwad a gîk n’az ai két em san̄tuar, na kémen̄t mab diavésiad a zô é-touez bugalé Israel.\n10. Al lévited hô-unan, péré a zô en em dennet pell diouz-in évid heûlia fazi bugalé Israel, hag a zô bét faziet diouz-in ô von̄t war-lerc’h hô idolou, hag hô deûz douget hô fallagriez ;\n11. Ar ré-zé a vézô da den̄zoridi em san̄tuar, da borsiérien oud dôriou va zî, ha da zervichérien em zî ; hî a lazô al loéned da leski, ha viktimou ar bobl ; hag hî en em zalc’hô enn hô zâ dira-z-hô, évid hô zervicha.\n12. O véza ma hô deûz hô zervichet dirâg hô idolou, ha ma in̄t deûet da wall-skouér da dî Israel, ha da abek d’hé fallagriez ; râk-sé em eûz savet va dourn war-n-ézhô, émé ann Aotrou Doué, hag é tougin̄t hô fallagriez :\n13. Ha na dôstain̄t két ouz-in évid ôber ar garg a vélek dira-z-oun, ha na dôstain̄t két oud hini eûz ann traou san̄tel a zô tôst da zan̄t ar zen̄t ; hôgen hî a zougô hô mézégez, hag ar gwallou hô deûz gréat.\n14. Ha mé hô lakai da borsiérien ann tî, ha da zervichérien enn-han̄, évit kémen̄t a vézô da ôber.\n15. Hôgen ar véléien hag al lévited mipien Sadok, péré hô deûz miret lidou va zañtuar, pa belléé bugalé Israel diouz-in, ar ré-zé a dôstai ouz-in évit va zervicha ; hag hî a choumô enn hô zâ dira-z-oun évil kenniga d’in al lard hag ar goad, émé ann Aotrou Doué.\n16. Hî a iélô ébarz va zan̄tuar, hag hî a dôstai out va zaol évit servicha ac’hanoun, hag évit mirout va lidou.\n17. Ha p’az ain̄t ébarz dôriou al leûren a-ziabarz, é vézin̄t gwisket gan̄t diḻad lîn ; ha n’hô dévézô nétrâ a c’hloan war-n-ézhô, pa rain̄t hô zervich oud dôriou al leûren a-ziabarz, hag enn diabarz.\n18. Talédouigou lîn hô dévézô war hô fennou, ha lavrégou lîn enn-drô d’hô digroazel ; ha n’en em c’hourizin̄t két é doaré da c’houézi.\n19. P’az ain̄t er-méaz el leûren a-ziavéaz é-touez ar bobl, é tiwiskin̄t ann diḻad hô dôa évid ôber hô c’harg, hag é likiin̄t anézhô é kampr ar san̄tuar, hag é wiskin̄t diḻad all ; ha na zan̄télin̄t két ar bobl gan̄d hô zaéou.\n20. Na douzin̄t két hô fennou, ha na lézin̄t két hô bléô da greski ; hôgen hô zrouc’ha hag hô c’hrenna a rain̄t.\n21. Bélek é-béd na évô gwîn, pa dléô mon̄d ébarz al leûren a-ziabarz.\n22. Na zimézin̄t két gan̄d eunn in̄tan̄vez, na gan̄d eur c’hrég dilézet, hôgen gan̄t plac’hed-iaouan̄k eûz a wenn tî Israel. Koulskoudé é hellin̄t ivé kéméroud da c’hrég eunn in̄tan̄vez, a vézô in̄tan̄vez diwar eur bélek.\n23. Deski a rain̄t d’am pobl pétrâ a zô san̄tel hag ar péz a zô saotr, dis-\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/204&oldid=163658 »\nKemmoù diwezhañ degaset d'ar bajenn-mañ d'an 14 Eos 2020, da 17:25.


davedon - Wikeriadur\nFurm an araogenn davet, displeget er c'hentañ gour unan ; d'am c'haout\nDeus davedon ! — (Titl ur ganaouenn gant ar strollad EV.)\nO, pegoulz zistroy-te davedon, ma mestrezig ? — (Taldir, Levr kanaouennou brezonek evit ar yaouankiz, 1900.)\nPatern. — [...]; rak se, deuit davedon kenta ma c'helloc'h adarre ha pa vefe emberr e vefe ! — (Yann-Vari Perrot, An Aotrou Kerlaban Pez farsus e 3 Arvest, Brest, 1922, p. 46.)\n[...] : « Gant ma teuio davedon, emezañ div eur bennak bemdeiz, gallout a rafe bezañ degemeret da vloaz er c'hlas eil-izelañ kloerdi bihan Landreger. » — (Jarl Priel, Va Zammig Buhez, Al Liamm, 1954, p. 37.)\nSavet e oa diwar he gwele pilhotek ha dont a rae davedon evel da heul he c'homzoù. — (Aleksandr Soljenitsyn, lakaet e brezhoneg gant Ernest ar Barzhig, Ti Vatriona, Al Liamm, 1976, p. 45.)\ngalleg : vers moi (fr)\nAdtapet diwar « https://br.wiktionary.org/w/index.php?title=davedon&oldid=254667 »\nKemmoù diwezhañ degaset d'ar bajenn-mañ d'an 2 Gen 2018, da 17:07.


Journal de Renaud Camus, vendredi 10 mai 2019\ncréée le samedi 11 mai 2019, 16 h 30\nmodifiée le samedi 11 mai 2019, 16 h 33Plieux, vendredi 10 mai 2019, minuit & demi. Après les grands efforts, le retour au calme laisse un sentiment qui est loin d’être exclusivement ~~~~~~~~~. ~~~ ~~~~~~~ ~~’~~~~ ~~~~ ~~~~~, ~~~~~~~, ~~~~~ ~~~ ~~~ ~~~~~ ~~~~ ~~~ ~~~~ je peux faire ~~~~~~~. ~~~~ ~~~~~ ~~~~~~ ~~~ ~~~~~~~~~ ~~~~~~~~~~~~ ~~~~~ ~~~~ ~~~~ ~~~~ ~~~ ~~~~~~ ~~~ ~~~~~~ ~~~~~~~~~~~ ~~~ ~~~~~~~~~~~, ~~~ ~~~~~~~~~ ~~~ ~~~~~~~~~~~~, ~~. ~~~~~~~~~, ~~~ ~~~~~ ~~~ contrôle de Karim ~~~~~~~~. ~~~~ ~~~ ~~~ ~~~~~ ~~~~~ ~~~~~~~~ ~~~~~~~ ~~~ ~~~~~~~~ ~~’~~~~~ ~~~ ~~~~~~~~ ~~~~~~ ~~~~~~~~~ ~~~ ~~~~~~~~~ ~~~ ~~~ ~~~~~~~~~~~ ~~~~ ~~~~~~~~~~ ~~~~~ ~~ ~~~~~~~ ~~~~~~~-~~~~~~ ~~~~~~~~~ supplémentaires. L’équipe d’hier ~~~~~~~~~~~~ ~~~ ~~~~~~~~ ~~~~, ~~~ ~~~~ ~~~~ ~~~~ (~~~~~ ~~~~ ~~~~~~~~~~~~~~) ~~~~ ~~~~~~~~ ~~~ (~~~~~ ~~’~~~~~~~ ~~~~~-~~~~~) ~~~ ~~~~~~~~~~~~ ~~~~~~~~~. ~~~~~~ ~~~~~~~~ ~~~~~ ~~~~~ ~~~~~ ~~~~~~~~ ~~~ temps supplémentaire.\nAucune demande ~~’~~~~~~~~~~, ~~~~ ~~~ ~~~~~~~~ ~~~~~~~~~~~ ~~~~~~~~~~~. ~~’~~~~~~~ ~~~~~~~~~~ ~~~ ~~~~~~~~~~~~~~~ ~~~~~~~ ~~~~ ~~~~ ~~~~~~ ~~~~~~~~~~~~~~ ~~~~ ~~~~~~~~~~ ~~~~~~~~~~~, ~~~~~ ~~’~~~~ ~~~~ ~~~~~~~~~, ~~~~~~~ ~~~~~ ~~~~~~-~~~~~~~ : ~~~ ~~~~~ vraisemblable est qu’ils ~~~~~ ~~~~~~~~~ ~~~~~~~~~~~~. ~~~ ~~~~~~~~ ~~~~~ ~~~~~ ~~~~~~~~ ~~~~~~ ~~~~~~~~~. ~~~ ~~~~~~~~~~ ~~~ ~~~~~~~~~ ~~ ~~~~~~~ ~~~~~~~ ~~~~~ ~~ ~~~~~~ ~~~~~ ~~~~~~~ ~~~~~~ ~~~~~ ~~~ ~~~~~~~~~~~~~~ ~~~~~~~~~, avec pour objectif ~~’~~~ ~~~~~~ ~~~ ~~~~~~~~ ~~~~~~ ~~~ ~~~~~~~, ~~~ ~~~~~~~~ ~~~ ~~~ ~~~~~~ ~~~~~~~~ ~~~ ~~~~~, ~~~ ~~~~~~~ ~~~~~~~~~ ~~~~~~~. ~~’~~~~ ~~~ ~~~~~~~ ~~~~~~~~~~~ ~~’~~~~~~~ ~~~~ ~~~~~~~~~~ ~~~~~~~~~~~~, qui évidemment ne ~~~~~ ~~~ ~~~ ~~~~~~~~~~~ ~~~ ~~~~ ~~~~~~~~~ ~~~~~~~~~~~~~~~. ~~~~~~ ~~~ ~~~~~~~~~~ ~~ ~~~ ~~~~~~~~~~~~~~~~ ~~ ~~~ ~~~~~, ~~~ ~~~~~~ ~~~~ ~~~ ~~~~~~~ ~~~ “~~~~~ ~~~~~~” ~~’~~ ~~~~ absolument pas pertinente. ~~’~~~~~~~~ — ~~~ ~~~~~~~~~ ~~~~~~ ~~~ ~~~~~~~ ~~~~~~~ ~~~~~~~~~ ~~~~~~~~~~~~~ ~~~ ~~~~~~~~ ~~~~~~~~~~ ~~~~~ ~~~~~~ ~~’~~~ ~~~~~~ ~~~~~ ~~’~~~~~~~~~~~.\nvoir l’entrée du vendredi 10 mai 2019 et ses 4 images dans Le Jour ni l’Heure


Hekatonc'hired — Wikipedia\nBriareos, an Hekatonc'hir, evel arouez al Labour gant e vrec'hioù a-enep ar C'hapital.\nAn Hekatonc'hired (Ἑκατόγχειρες e gregach) a zo anezho tri ramz spontus e mojennoù Hellaz kozh. Mibien int da Ouranos (an Oabl) ha Gaia (an Douar).\nGyges Γύγης (pe Gyes)\nBriareos Βριάρεως (pe Aigaion Αιγαίων (latinekaet en Ægæon)).\nKant brec'h o deus ha hanter-kant penn hag a daol tan. Breudeur int d'an Ditaned ha d'ar Gikloped. Peurvuiañ e vezont lakaet da zamzoueed ar mor.\nἘκατόγχειρες / Hekatógkheires, e gregach, « kant dorn dezhe », eus ἐκατόν / hekatón, « kant » ha χείρ / c'heír, « dorn ») pe Centimanes (e latin Centimanūs, « kant dorn dezhañ », eus centēnus, « kant » ha manŭs, « dorn », Centimani el liester, "tud o c'hant dorn").\nTaolet e oant bet en Tartaros gant o zad dre m'en doa aon rak o nerzh. Tennet e voent alese gant Kronos, ha sikour a rejont anezhañ da ziskar Ouranos.\nNeuze e voent bac'het adarre en Tartaros, ha dieubet e voent gant Zeus, a voe sikouret gante e Brezel an Ditaned. Pa voe trec'het an Ditaned e voent taolet en Tartaros d'o zro, ha piv nemet an Hekatonc'hired a yeas d'o diwall.\nWar-lec'h e vezont kavet e meur a vojenn ma vez ret dezhe lakaat un tamm urzh en Olympos.\nAdtapet diwar « https://br.wikipedia.org/w/index.php?title=Hekatonc%27hired&oldid=1764365 »\nKemmoù diwezhañ degaset d'ar bajenn-mañ d'an 21 Eos 2017, da 16:18.